Saincaize-Meauce - Wikipedia, entziklopedia askea.\n46°55′39″N 3°04′21″E / 46.9275°N 3.0725°E / 46.9275; 3.072546°55′39″N 3°04′21″E / 46.9275°N 3.0725°E / 46.9275; 3.0725\nApremont-sur-Allier, Neuvy-le-Barrois, Challuy, Gimouille, Magny-Cours eta Mars-sur-Allier\n183 (%49.6) 193 (%52.3)\nSaincaize-Meauce Frantziako udalerria da, Nièvre departamenduan dagoena, Borgoina-Franche-Comté eskualdean. 2013an 430 biztanle zituen.\n2007an Saincaize-Meauce udalerrian erroldatutako biztanleak 430 ziren. Familiak 172 ziren, horien artean 44 pertsona bakarrekoak ziren (20 bakarrik bizi ziren gizonak eta 24 bakarrik bizi ziren emakumeak), 60 seme-alabarik gabeko familiak ziren, 52 seme-alabak dituzten bikoteak ziren eta 16 seme-alabak dituzten guraso-bakarreko familiak ziren.\n2007an 227 etxebizitza zeuden, 174 familiaren etxebizitza nagusia ziren, 11 bigarren erresidentzia ziren eta 42 hutsik zeuden. 163 etxeak ziren eta 54 apartamentuak ziren. 174 etxebizitza nagusietatik 130 bere jabearen bizilekua ziren, 41 alokairuan okupaturik zeuden eta 3 doan lagata zeuden; 1ek gela bat zuen, 2 etxek bi zituzten, 28 etxek hiru zituzten, 55 etxek lau zituzten eta 88 etxek bost zituzten. 120 etxek euren parking plaza propioa zuten azpian. 73 etxetan ibilgailu bat zegoen eta 76 etxetan bat baino gehiago zituzten.\nSaincaize-Meauce udalerriko biztanleria-piramidea 2009an .\n2007an lan egiteko adina zuten pertsonak 266 ziren, horien artean 198 aktiboak ziren eta 68 inaktiboak ziren. 198 pertsona aktiboetatik 176 lanean zeuden (96 gizon eta 80 emakume) eta 22 langabezian zeuden (7 gizon eta 15 emakume). 68 pertsona inaktiboetatik 17 erretiraturik zeuden, 24 ikasten zeuden eta 27 "bestelako inaktibo" gisa sailkaturik zeuden.\n2009an Saincaize-Meauce udalerrian 173 unitate fiskal zeuden, 437 pertsonek osaturik. Pertsona bakoitzeko diru-sarrera fiskalaren mediana urteko 16.484 euro zen.\n2007an zeuden 7 komertzioetatik, 2 eraikuntza enpresak ziren, 1 garraio enpresa zen, 1 ostalaritza eta jatetxe enpresa zen, 1 higiezinen enpresa zen, 1 zerbitzu enpresa zen eta 1 «beste zerbitzu jarduera batzuk» multzoan sailkatutako enpresa zen.\n2000. urtean Saincaize-Meauce udalerrian 16 nekazaritza-ustiategi zeuden, 1.668 hektarea erabiltzen.\nApremont-sur-Allier (2,8 km)\nGimouille (4,0 km)\nMars-sur-Allier (5,5 km)\nMagny-Cours (5,8 km)\nNeuvy-le-Barrois (6,0 km)\nCuffy (6,4 km)\nChalluy (6,8 km)\nBNF: 15266490s (data)


“In itinere” istripuak lan istripuak ere badira | LAB SINDIKATUA\nEkintza Sindikala “In itinere” istripuak lan istripuak ere badira\nAzkoienen 37 urteko langilea hil da moto istripuz lanera zihoala. 2021ean Euskal Herrian hildako 45. langilea da, horietatik 5 lanerako joan-etorrietan. Lan heriotzen odolusteak ez du etenik, azken egunotako lan heriotzak lekuko.\nLAB sindikatutik gure elkartasuna eta babesa helarazi nahi diegu hildakoaren senide, lagun, eta lankideei. Argi daukagu lan istripuak ez direla zoriak edo kasualitateak sortuak, sistema kapitalistan ematen diren lan harremanen, prekarizazioaren, lan arautegiaren eta behin behinekotasunaren emaitza dira. 2020. urtean, 77 hildako izan genituen Euskal Herrian. 2021. urtean, gutxienez, 45 hildako ditugu jada. Bistan da ardura duten patronal eta instituzioek ez dutela neurririk jartzen osasuna eta bizitza galdu ez ditzagun.\nAzpimarratu nahi dugu “In itinere” arriskuak enpresetako prebentzio planetan zein arrisku ebaluaketetan, lan arrisku bezala identifikatua egon behar duela, dagozkion neurri prebentiboak emanaz. Formakuntzak ere arrisku hau aintzat hartu behar duela eta beharrezko neurriak inplantatu behar direla.\nBorroka sindikalari esker “in itinere” istripuek lan istripu kalifikazioa dute, honek eragina du prestakuntza eta gainerako eskubideetan. Beraz, horrelako istripuak ematean, bere larritasuna edozein izanik, enpresari eta mutualitateari betebehar horiek jakinarazi eta betearazi behar zaizkie.\nNafarroan azken egunetan 3. hildako langilea delarik, ELA, LAB, ESK, STEILAS, EHNE, HIRU eta CGTk Iruñean deitutako mobilizazioan parte hartzeko deialdia luzatu nahi genioke langileriari. Ostiralean izango da, irailaren 10ean, 11:00etan Nafarroako Parlamentu aurrean. Honi gehitu behar zaio asteazkenean, 12:00etan, Gasteizen egingo dugun elkarretaratzea.


Osakidetzari eskatu diogu euskararen normalizazioa bultza dezala egunerokoan, zurikerietan ibili beharrean | LAB SINDIKATUA\nIdazkaritzak Euskara Idazkaritza Osakidetzari eskatu diogu euskararen normalizazioa bultza dezala egunerokoan, zurikerietan ibili beharrean\nAtzo, urriaren 6an, Kilometroak izan zen, Zarauzko Salbatore Mitxelena Ikastolaren alde. Jende ugari bertaratu zen euskararen aldeko jaia ospatzera, Osakidetza ere bai. Han ikusi genituen euskararen alde eginez, bertaratutakoei osasun ezagupenak ematen.\nEkimena zuzena den heinean, beste aurpegi bat ere badauka. Egunerokoan, Osakidetzak ez du euskara behar bezala zaintzen. Honekin, euskal osasun sistemaren egoera kaxkarra dela esan nahi dugu; Donostialdean, batez ere. Osakidetzak, Donostialdean, milaka eta milaka langile biltzen ditu. Garrantzi berezia du artatzen dituen herritar kopuruagatik eta garrantzi berezia erabiltzaile horiek kokatuta dauden herrien egoera soziolinguistikoa kontutan hartuta: Donostiaz gain, Zarautz, Zumaia, Orio, Oiartzun, Hernani, Usurbil, Zestoa, Getaria… bezalako herri erabat euskaldunak.\nEuskararen erabileran eredu izan behar zuen Osakidetzako Donostialdeko ESIko arduraduna euskararen erabilera normalizatu asmoz indarrean dagoen arautegia eragozten ari da gaur egun. Larritasun handikoa den gai zehatz bat aipatzearren, dozenaka lanposturen Hizkuntz Eskakizunari eragiten dioten arautegiaren betetzea eragozten ari da, LAB sindikatuaren eta Osakidetzako Giza Baliabideetako Zuzendaritzaren ohartarazpenei muzin eginez.\nBeste adibide bat aurtengo udan eman da. Zumaia, Getaria, Zestoa eta Aizarnazabalgo udalek, Udalerri Euskaldunen Mankomunitatearekin batera, salatu zuten beraien herrietako mediku ordezkapenak egiteko euskaraz ez dakien mediku bat kontratatu zuela Osakidetzak. Ondorioz, erabat euskaldunak diren herri hauetako osasun sistemaren erabiltzaileen hizkuntz eskubideak urratu eta osasun arretaren kalitatea kaltetu zuten.\nHonek berebiziko garrantzia du Osakidetzan euskararen erabilera normalizatzeko bidean, eta, ondorioz, hala nahi duten herritarrei zerbitzua euskaraz eskaintzeko bidean, bai eta Osakidetzaren barne funtzionamenduan euskara normaltasunez erabili eta lan hizkuntza bihurtzeko bidea egin ahal izateko.


Zelan ikasi ikasten ⋆ Técnicas de Estudio * Educa Integral\nIkasteko Teknika eraginkorrak\nIkasten ez dakiten eta ikasteko metodorik edo teknikak jarraitzen ez dituzten, haur eta gazte asko daude, edota metodoak erabiltzen dituena, ez du modu eraginkor baten erabiltzen. Arazo hau, Lehen Hezkuntzako ikasleei, DBH-ko, Batxilergoko, eta kasu batzuetan Unibertsitateko eta heldu batzuei eragiten dio.\nIkasketetan arrakasta izateko gakoa, ez da denbora asko izatea, baizik eta, duzun denbora aprobotzatzea eta azterketa eraginkor bat egiten jakitea. Ondo ikasteko, ikasteko-teknikak eta tresna egokiak ezagutu, eta horiek, erabiltzen jakin behar ditugu. Ikasteko método eraginkor bat jarraituz, ziurtatzen gara aurre egin ahalko diogula edozein ikaskuntza motari.\nIkasten ikasteko aholkuak\nOrain, ikasten ikasteko, ikasteko metodo eraginkorra jarraitzeko eta emaitzak hobetzeko, errazak diren zortzi aholku emango dizkizuegu.\nIkasteko denbora planifikatu\nIkasi irakurtzen duzuna ulertzen\nEskemak, laburpenak eta mapa mentalak egin eta erabili\nElkartzeko teknikak eta nemoteknikoak erabili\nIkasi duzuna, beste bateri esan\nFrogatu ikasi duzuna eta ebaluatu\nAzterketa egin aurretik birpasatu\nEz utzi azken unerako\nAholku hauek egokiak dira, ondo ikasi nahi duten eta ikasten ematen duten denbora errentagarri egin nahi duten ikasle edo persona guztientzat: haurrentzako, gazteentzako, Lehen Hezkuntzako, DBHko, Batxilergoko eta Unibertsitateko ikasleentzat.\nBideo honetan, errazago ikas ditzakezu ikaste lagunduko dizuten aholku horiek.\nIkasten Ikasteko Ikasketa-Teknikoei buruzko Ikastaroa\nOndo egitea ez da erraza. Beste edozein ikaskuntza bezala, ikasleek ikasketa -teknika eta -metodoen inguruko entrenamendua, prestakuntza edo ikastaroa egin behar dute, eta praktikoki (bere ikasgaiekin, posible bada) ikasteko teknikak jarraitu eta erabiltzen ikasi behar dute.\nEduca Integralen, badakigu prestakuntza-hutsune hori dagoela ikasleen ehuneko handi batean. Horregaitik, bi ikastaro orokor prestatu ditugu arlo honetan: “Ikasten ikasten dut” (Ikasketa Teknika eta Metodoen ikastaroa) eta “Ahal dut” (Ikasketa Teknika eta Metodoen ikastaro honetan, ikasleak ikasteko duen motibazioa eta gaitasuna ere lantzen ditugu).\nBi ikastaroek egiaztatutako eraginkortasuna duen metodología jarraitzen dute, sektorean hamahiru urte baino gehiagoko lanean garatua, eta modu guztiz praktikoan eta ikasleak egindako mailara egokituta ematen dira.\nPrestakuntza propioak dira, gure taldeak garatuak, diziplina anitzeko ikuspegi integrala emanez; ezin dira beste inon egin. Aldizka edukia eguneratzen dugu, hezkuntza -eskakizun eta –eredu berrietara egokituz.\nHonetaz gain, Ikasketa Teknika Aurreratuen arloan prestakuntza desberdinak ematen ditugu, arlo zehatzei buruz, gehiago sakontzea ahalbidetzen dutenak. Besteak beste:\nTest motatako azterketak nola prestatu: Ezinbestekoa, Medikuntzako ikasleentzat, oposizioak dituztenentzat…\nOposizio bat prestatzeko teknikak: oposizio bat gainditu edo nota altua lortu nahi dutenentzat ezinbestekoa da.\nIrakurketa azkarreko teknikak: ezinbesteko da ulermena galdu gabe irakurketa azkarrak egin nahi dituzten ikasleentzat.\nIkasketa Teknika eta Metodoei eta/edo Eskolako Motibazioari buruzko informazio gehiago behar baduzu, jar zaitez gurekin harremanetan konpromisorik gabe.\nEDUCA INTEGRAL: Eskola Laguntza, Klase Partikularrak, Hizkuntzak, Psikopedagogia, Psikologia eta Logopedia.


Iraultza Txikien Akanpada egingo dute Zubietan, hilaren 21etik 23ra | Gizartea | Berria\nNoiz sortua: 2018-09-13 18:46:01\nIraultza Txikien Akanpadako antolatzaileak, gaur, Zubietan. Gora Rubio\nLo zakuak, kanpina, musika tresnak eta bizipoza. Horiexek ekartzeko eskatu diete herritarrei eta herri mugimenduetako kideei, heldu den astean —hilaren 21 eta 23 bitartean— Zubietan antolatu duten Iraultza Txikien Akanpadan parte hartzeko. Egitaru zabala prestatu dute hiru egunotan. Hitzaldiak, tailerrak, kontzertuak eta protesta ekintzak. Besteak beste, igandean bazkalostean Zubietako gainetan eraikitzen ari diren erraustegira "buzo zurien martxa" bat antolatu dute, Gipuzkoa Zutiken eskutik. Aldez aurretik, aurreko erraustegi proiektua geratu zutenei omenaldia egingo diete.\nOstiralean hasiko dira ekintzak. Lurrikararen erdian gu berri bat? izenburuko mahainguruarekin abiatuko dute programa. Larunbat goizean herri mugimenduen eta erakundeen arteko harremanak aztertuko dituzte, eta bi tailerretan —gizonentzako bata eta emakumeentzako bestea— aztertuko dituzte "gure espazioetako" eraso matxistak. Kataluniako prozesuak euskal herrigintzarentzat dakartzan irakasgaiak ere landuko dituzte.\nAldi berean, Euskal Herrian dagoeneko martxan diren arlo ezberdinetako zenbait esperientzia ezagutzeko aukera ere izango dute: etxebizitza, elikadura, lana, energia, finantza etiko eta elkarbizitza alorretan, besteak beste. Akanpadan zehar otorduak eskainiko dituzte, eta umeentzako jolasak eta ekitaldiak ere izango dira.


Mundu osoko zientzialariek HIESaren aurkako 32 txertoren saiakuntza egin dute | Consumer\nMundu osoko zientzialariek HIESaren aurkako 32 txertoren saiakuntza egin dute\nHorietako bi hirugarren fasera iritsi dira, edozein botika merkaturatu aurreko fasera.\nHiesaren aurkako borrokak mundu osoko dozenaka laborategitan jarraitzen du. Diziplina anitzeko zientzialari-taldeek 32 txertorekin entseatzen dute gaur egun. Litekeena da saio gehienek huts egitea, gizakiekin esperimentatzeko probak hasi aurretik bertan behera utzi behar izatea. Baina, oraingoz, bi saio horietako gutxienez hiru fasera iritsi dira, hau da, edozein botika merkaturatu aurreko fasera.\nTxerto eraginkorra lortzea ez da erraza izango. 1984an, giza immunourritasuna eragin zuen birusa identifikatu zenean, Margaret Heckler Estatu Batuetako Osasun eta Gizarte Zerbitzuen Departamentuko idazkariak esan zuen behin betiko konponbidea bi urteko epean iritsiko zela. Ia bi hamarkada geroago, inor ez da ausartzen data bat zehaztera. Gaur egun, lehen baino hobeto ezagutzen da gaitz beldurgarri hori, eta inoiz baino hobeto dakigu formula eraginkorra lortzeko zailtasunak. Arlo horretan, “hobe da korrika ez egitea; irtenbiderik gabeko kale itsu batean gaude”, esan du José Alcamí ikertzaile espainiarrak, Madrilgo Carlos iii.a Osasun Institutuko Hiesaren Immunopatologiaren Unitatean lan egiten duenak.\nNahi den txertoa lortzeko bi oztopo daude. Nagusia birusak mutatzeko duen gaitasun harrigarria da, eta, horri esker, erraz saihesten du garaitu beharko lukeen antigorputzaren ekintza. Bartzelonako azken konferentziako aurkikuntza handienetako bat hau izan zen: GIBaren, linfozitoen, aurrerapenari aurre egin beharko lioketen gorputzeko zelulak dira, hain zuzen, linfozitoak.\nBost birus-mota -andui ez- egoteak are gehiago zailtzen du egoera. GIB mota horietako bakoitzak mundua ez den beste eremu bati eragiten dio. Europan eta Estatu Batuetan, adibidez, B azpimota da nagusi; Saharaz hegoaldeko Afrikako eskualdean, berriz, gaixotasunak gehien zigortzen duena, C azpimota da hedatuena. Bost familia handi horietatik abiatuta, gainera, forma berriak sortu dira.\nSeisidako presidenteak, Ihesari buruzko Espainiako Diziplina arteko Elkarteak, Rafael Nájerak, dio birusak 25 mutazio genetiko garatu dituela epidemia hasi zenetik. Bere taldeak Espainian, zehazki Galizian, mutazio berri bat identifikatu du, Mendebaldeko Europan atzemandako lehena, drogen erabiltzaileen artean erraz transmititzen dena.\nTxertoan lan egiten duten laborategietarako nazioarteko komunitate zientifikoaren aldarrikapen nagusietako bat GIBaren aldakortasunarekin lotuta dago. “Hiesaren aurkako txerto unibertsalak bilatu behar ditugu”, bai lehenengo munduarentzat bai hirugarren munduarentzat balio dutenak, “bestela birusa beti gure aurretik joango baita”, ohartarazi du Lawrence Corey adituak, Seattleko (Washington) Fred Hutchinson zentroko gaixotasun infekziosoen programaren arduradunak.\nHiesaren aurkako txerto-saiakera profilaktiko onena laster egingo da, urtea amaitu baino lehen, Thailandian. 2004an egingo da hurrengo mundu biltzarra. 16.000 boluntariok baino gehiagok parte hartuko dute esperimentuan, eta bost urtez luzatuko da. Probatuko duten txertoak bi prestakin ditu. Bata GIBaren geneak dituen birus baten bidez diseinatuta dago; besteak antigorputzak eragiten ditu, zelula osasuntsuetan sartzea eragozten dutenak.\n3. fasean dagoen beste esperimentuaren emaitzak datorren urtean jakingo dira ziur aski. Osasunaren Mundu Erakundeak (OME) oraindik ez du iritzirik ematen. “Munduak txerto bat espero du, baina ez da konponbidea ekarriko duen makila magikoa izango”, zehaztu du OMEren ikerketa horietarako baterako ekimenaren koordinatzaileak, José Esparzak, bidea motela izango dela uste baitu. Bien bitartean, genetikaren eta txerto terapeutikoen garapenaren arloko aurrerapenek, kutsatutako pertsonen defentsak estimulatzeko, aukera berriak irekiko dituzte ikerkuntzarako.\nhies saiakuntzak txertoak\nZergatik da hain garrantzitsua txertatzea diabetea baduzu?


Eros - Gazteberri.eus\nIdatzi eta idatzi nabil bazter honetan sexuaz eta desiraz eta sexualitateaz eta, eta, eta… Baina zertaz ari ote gara? Behin eta berriro dugu hizpide ideia horiek zer ez diren edo zer beharko ez luketen izan. Baina zer esan nahi dugu erotika aipatzen dugunean, adibidez?\nBi mitorekin amaitzea du oraingo idatzi honek helburu umil eta handinahikoa. Bi mito kontrajarri eta, aldi berean, elkarbizitza zintzoan dauzkagunak gurean. Eta biei ala biei kontra egiteko erantzuna dugu, hain justu, eros.\nLehenengo mitoa: laranja erdia. “Zu gabe, ez naiz ezer”, Mikel Markez-ek xuxurlatzen zigunez.\nBigarren mitoa: otso bakartia. ‘Nik ez dut inor behar, bakar-bakarrik egin dezaket dena, buruaskia naiz’.\nErantzuna? Erotika; eros-i dagokiona, hain juxtu. Eta zer da eros? Niretzat (ez niretzat bakarrik noski, ez naiz eta ideia honen jabe edo sortzaile, hori doala aurretik! Baina nik sinatzen dudan heinean, ondo zein gaizki esanak nire gain hartu behar, dela ideia on bat gaizki garatu dudalako, ala ideia txar bat proposatzen dudalako); niretzat, nioen, eros bilaketa da, etengabeko bilaketa. Elkar nola bilatzen dugun kontatzen duen istorioa, gorputz garen heinean. Erantzuna, beraz, galdera bat da, mugimendua, elkarrizketa.\nSozializatzeko bi eredu zurrun, kontrajarri eta itxietan hazi gaituzten heinean, aipatu ditugun bi mitoak aldi berean daude bizirik, lehena emakume sozializaturikoengan inposatuago; bigarrena, gizon bezala gizarteraturikoengan bortxatuago, eta bi-biak erlazionatzeko arau. Laranja erdiaren mitoak ez garela osoak diosku, osotu egingo gaituen haren horren bila eman behar dugula bizitza; eta egon badagoela gainera gure beste erdi hori, aurki genezakeela, eta aurkitzerakoan sendatu ala sendotu egingo gaituela. Hari esker izango garela gu, izango naizela ni, inor, norbait.\nBigarren mitoak bakardadearen mistifikazioa dakar; beste inor behar izatea ahuldadea dela, norbera bere kabuz balia daitekeela bizitzeko besteren laguntzarik gabe, eta are laguntza (gogoratu lagun erroa duela) eskatu ala onartzea porrota aitortzea dela. Ni neu naizela eta ez beste ezer, eta niretasun hori galtzekotan dena galduko nukeela.\nErotika, aldiz, bakoitzaren osotasuna eta gabezia-eza onartzetik abiatzen den bilaketa da; ez nabil errenka, norbait banaiz, baina besteak ere nahi eta behar ditut. Nire inguruan gorputzak desiratu eta aurkitzen ditut, plazera, babesa, maitasuna, adiskidetasuna, beroa, jolasa, emango didaten gorputzak. Zaurgarri naizela onartzen dut, soziala naizela. Eta bilaketak ez nauela gutxiago egiten. Alderantziz, bilaketan nagoelako naizela. Bilaketan naizela. Erotikan.\n[Peio Saez de Lafuente ]\nTags: bilaketaEroserotikalaranja erdiamitoaotso bakartiasexua\nNext Genero-indarkeria gazteen artean: datuak eta pertzepzioak


Uretan siku mantentzen den material batek ontzietan animaliak itsastea eragotzi lezake.www.maritime-executive.com\nNorthwestern Unibertsitateko (AEB) Neelesh A. Patankar ingeniariaren lantaldearen arabera, gainazalak ur azpian lehor manten daitezen itxura eta ezaugarri bereziak behar dituzte. Garrantzi handia du zimurtasunak; zimurretan dauden “haranen” diametroak mikroia, hots milimetroaren milarena, baino txikiagoa izan behar du, horrela lortzen baita haran horietan ur lurrina pilatzea ur likidoaren ordez. Ezaugarri hori hainbat ur-intsektuk dute, beraz naturan existitu egiten da jada.\nHorrelako material batek abantaila itzelak eskain ditzake. Itsasontzietan, esaterako, oso ohikoa da ur azpian dauden aldeetan animalia ugari itsastea; horrek urarekiko erresistentzia handitu eta erregai kontsumoa handitzen du. Ontziaren gainazala lehor mantentzeak arazoa saihesten lagundu lezake.


Familiei laguntzeko erakunde arteko III. Plana - Familia politika eta Gizarte Garapena - Eusko Jaurlaritza - Euskadi.eus\nFamiliei laguntzeko erakunde arteko III. Plana\n2011ko abenduaren 27ko Jaurlaritzaren Kontseiluan onartua.\nIzenak berak adierazten duenez, 2011-2015 aldirako plangintza-dokumentu bat da, familiei laguntzeko lehendik dauden neurriak eta sortzen diren berriak modu koherentean antolatzeko erabiliko dena, familien ongizatea eta bizi-kalitatea hobetzeko.\nHonako printzipio hauek dira Planaren iturri:\nBizitza pertsonala, familia-bizitza eta lan-bizitza uztartzea, familiako kide guztiak eta gizarte osoa sartuz, guztiok baikara erantzukideak.\nFamilien ahalduntzea, familiei sentiaraztea beren bizitza-proiektuak autonomiaz eta behar adina baliabide dituztela definitzeko eta garatzeko gai direla.\nErakunde guztiak (publikoak edo pribatuak) elkarrekin koordinatzea eta familiak kontuan izan ditzatela beren jardunak diseinatu eta definitzerakoan.\nPlanaren ildo estrategikoak:\nPlanean definitutako neurri kopurua eta ildo estrategiko bakoitzaren garapena\nFamiliei laguntzeko eta haien bizitza-proiektuak autonomiaz garatzea ahalbidetzeko zerbitzu, neurri eta politikak indartzea.\nFamiliek gizartearentzat duten balioa sustatzea eta hedatzea.\nFamiliek beren bizitza-proiektuak baliabideekin eta autonomiaz definitu ahal izatea bultzatzen duten ekintza politikoak eta gizarte-ekintzak sustatzea eta hedatzea.\nFamilietan arrisku-egoerak saihestuko dituzten ekintza politikoak eta gizarte-ekintzak sustatzea eta hedatzea.\nFamiliei laguntzeko eta gizartearen parte-hartzea garatzeko politiken sail arteko eta erakunde arteko koordinazioa.\nFamiliei laguntzeko politiketan eta neurrietan egon daitezkeen errealitate eta jardun berriak.\nNeurri batzuk nabarmenduko ditugu, honako sailkapen honen arabera:\nLaguntza ekonomikoei buruzko neurriak.\nFamilia-bizitza, bizitza pertsonala eta lan-bizitza uztartzeari buruzko neurriak.\nGurasotasun positiboari (hazteko eta hezteko gaitasunen sustapena) eta familia-aniztasunari buruzko neurriak.\nFiskalitateari buruzko neurriak.\nErakunde arteko eta sail arteko koordinazioari buruzko neurriak.\nLaguntza ekonomikoei buruzko neurriak\nSeme-alaben jaiotza eta mantenuagatiko laguntzen zabaltze progresiboa (betiere aurrekontu-baliabideen arabera), honako kasu hauen eta dagokion egutegiaren arabera (37. neurria):\nSeme-alaben jaiotza, adopzio eta mantenuagatiko laguntzak:\nLehenengo edo bigarren semeak edo alabak: 2 urte izan arte 2013an; 3 urte izan arte 2014an; 4 urte izan arte 2015ean.\nHirugarren edo hurrengo semeak edo alabak: 10 urte izan arte 2013an eta 2014an; eta 11 urte izan arte 2015ean.\n0 urtetik 2 urtera: 900 €\n3 urtetik 5 urtera: 720 €\n6 urtetik 11 urtera: 540 €\nErditze edo adopzio multiple edo anizkoitzengatiko, eta adopzioagatiko laguntza espezifikoak mantentzea.\nFamilia- eta lan-bizitza uztartzeko laguntzak mantentzea (betiere aurrekontu-baliabideen arabera), familia- eta lan-bizitza uztartzeko laguntzei buruzko ekainaren 29ko 177/2010 Dekretuaren arabera, gurasoen kopuru gero eta handiagoa laguntza horietara biltzea sustatuta (56. neurria).\nDiseinaturiko eskolaz kanpoko ekimenak babestea, betiere eskola-ordutegiak malgutzen, familia- eta lan-arloko eta arlo pertsonaleko uztartzea bultzatzen eta balio positiboak transmititzen badituzte (60. neurria).\nEskolako jangela-zerbitzuaren eskaintza familien eskarira egokitzea (61. zenbakia).\nHaur-zaintzaileen sare komunitarioak bultzatzea (55. neurria).\nUztartzeari eta erantzukidetasunari buruzko sentsibilizazio- eta informazio-programak eta kanpainak garatzea gizartearentzat, gizarte-erakundeentzat eta -agenteentzat eta enpresentzat (86. zenbakia).\nUztartzeko eta uztartze-neurriak garatzeko tresnak eskaintzeko Concilia+ Uztartzeko Ataria sortu eta mantentzea (52. neurria).\nFamilia- eta lan-bizitza uztartzearen onurak eta horien errentagarritasuna hedatzeko ?Uztartzeak onurak besterik ez dakartza? kanpaina enpresentzat (88. neurria).\nEkimenen garapena familia- eta lan-bizitzaren uztartzea gizarte-elkarrizketako mahaira eta enpresa-ingurunera gaineratzeko (58. neurria).\nOrdutegi-malgutasuna bultzatzea Confebasken eta sindikatuen laguntzarekin eta hitzarmen kolektiboetan uztartze-neurriak sartzeko (59. neurria).\nLaneko bizitzaren kalitatearen dekretua onartzea eta bertan bilduriko neurriak abiaraztea (53. neurria).\nErakunde publikoen, garraiobideen, saltokien, ikastetxeen eta orokorrean enpresen artean ordutegia sinkronizatzeko esperientziak abian jartzea (167. neurria).\nGurasotasun positiboko programak garatzea, abileziak eta gaitasunak garatzeko (101. neurria):\nEAEn garatzen diren gurasotasun positiboko ekimenak identifikatzea eta ebaluatzea 2011n.\nGurasotasun positiboko proposamen berriak egitea ebidentzia zientifikoan oinarritutako guraso-abileziak eta -gaitasunak garatzeko, 2012an.\nGurasotasun positiboko baliabide-banku bat abiaraztea, agente zientifikoekin koordinatuta egingo da eta eremu horretan lan egiten duten profesionalen eskura jarriko da, 2013an.\nPrograma egitea eta gurasotasun positiboko programak hedatzea 2013an eta 2014an.\nFamilia-eredu berriei, gurasotasun positiboari, erantzukidetasunari eta uztartzeari buruzko zabaltze-kanpainak garatzea gazteen artean (79. neurria).\nFamiliek bizi duten erakunde arteko errealitatea sendotzea, haiei esker zaindu eta transmititzen baitira historia eta balioak (84. neurria).\nFamilia-aniztasunari buruzko kanpaina eta programak garatzea, errealitate heterogeneoetatik (kulturalak, erlijiosoak, jatorrizko lekuetatik urrundutakoak...) gauzaturiko familia-esperientzietara hurbiltzeko, horiek ikusarazteko eta horien inguruan elkarrizketa antolatzeko (85. neurria).\nFiskalitateari buruzko neurriak\nZerga-politiketan familia-errealitateagatik dauden dedukzioen homogeneizazioan aurrera egitea (129. neurria).\nLurralde Historikoetako Batzar Nagusiei eta Foru Aldundiei zuzenduriko ekimenen garapena familia- eta lan-bizitzaren uztartzea bultzatzen duten erakunde pribatuei zerga-salbuespenak ezartzeko aukera azter dezaten (51. neurria).\nErakunde arteko eta sail arteko koordinazioari buruzko neurriak\nHaurrak zaintzeko Sistemaren, Gizarte Zerbitzuen Sistemaren eta Familia Politikaren arteko koordinazioa (113. neurria).\nEkimen pilotu bat garatzea arriskuan dauden familiak garaiz atzemateko eta horien inguruko ebaluazioa egiteko; era berean, hezkuntza-ekintza espezifikoak abian jartzea (161. neurria).\nGobernu Zentralaren eskaera bi seme-alaba edo gehiago dauzkaten guraso bakarreko familiak familia ugaritzat onesteko (57. neurria).\nSeme-alabak dituzten guraso bakarreko familien eskubideak eta familia ugarienak pixkanaka parekatzeko neurriak aztertzea (151. neurria).\nEAErentzat berme-funts bakarra eratzeko arau-garapena, familia-hausturako kasuetan elikagai-ordainketa eta ordainketa-betebeharra betetzen ez duten pertsonekiko auzi-mekanismo bat sortuko dela ziurtatuko duena (36. neurria).\nFamilia guztientzako baliabideen Gida egitea, bertan familia ugariei eta beste mota batzuetako familiei bideratutako programa espezifikoei buruzko kapitulu bat erantsita (74.b neurria).\nFamilia ugarientzako hobarietan harmonizazioa lortzeko ekimenen garapena (115. neurria).\nFAMILIEI LAGUNTZEKO ERAKUNDE ARTEKO III. PLANA (pdf, 1,4 mb)


Game Arrautza saltatzea Online. Play for free\nGame Arrautza saltatzea\nPlay jokoa Arrautza saltatzea Online:\nGame Description Arrautza saltatzea\nBertan, arrautzak ez dira hautsi. Joko da, hau da, arrautza da. Beraz irten behera ekartzea da Twig eta leku lortu non eskailera egingo erori behar du. . Play jokoa Arrautza saltatzea konektatuta.\nTekniko jokoa Arrautza saltatzea ezaugarri\nGame Arrautza saltatzea gehitu: 02.11.2010\nJokoa jokatzen: 5174 aldiz\nBezalako jokoa Arrautza saltatzea Jokoak\nDeskarga jokoa Arrautza saltatzea\nEmbed Joko Arrautza saltatzea zure web orrian:\nJokoaren txertatu Arrautza saltatzea zure webgunean, kopiatu kodea eta itsatsi zure webgunean html kodean. Gainera, nahi duzu jokoa bada Arrautza saltatzea , eta kopia Posta elektronikoz edo zure lagun guztiekin lotura bidaltzeko, jokoa partekatu munduarekin!\nJokoa Arrautza saltatzea -rekin, baita ere, jokoa jokatu zen:


Hasiera: Ilusio eta oztopoak. Malenkonia proiektuari 2002an ekin genion Aritz, Rober eta Iñakik. Hirurok ere, aurretik musika munduan beste talde batzuetan arituak, ordurarteko musika gogorragoa alde batera utzi eta doinu lasaiagoen irrika hura Malenkonia proiektuan gauzatzea erabaki genuen, honenbestez doinu malenkoniatsuei atea irekiz. Hasiera bateko ilusioak ordea bidean oztopo bat zuen. Izan ere, baxujole baten faltan egon ginen luzaroan, horrek dakarren eragozpen eta atzerapenekin. Azkenean baina, Aitor eskoriatzarrarekin topo egin genuen eta bera bilakatu zen taldeko baxujole. Bestalde, ordurarteko abestiei ukitu berezi bat emateko asmoarekin, Erik batu zitzaigun biolinjole lanetan. Lehen kontzertuak, lehiaketak eta maketa. Taldeak forma hartu zuen heinean abestiek ere gauza bera egin zuten eta laster genituen abesti batzuk jendaurrean erakusteko prest. Hala izan zen, Zamorako Toro herrian jo genuen lehen kontzertua. Esperientzia errepikaezin hura eta gero Danbaka lehiaketan parte hartu genuen. Telebista kamerak aurrean eduki eta lehiaketa baten parte hartzeak, guztiak suposatzen duenarekin hura ere esperientzia paregabea izatea ahalbidetu zuen, bai indibidualki, baita talde mailan ere. Garai berean Euskadi Gazteko Maketa Lehiaketan sailkatuak izan ginen, bertan 9. postua eskuratu genuelarik. Ondoren jo genituen kontzertuetan taldea hazi egin zen zentzu guztietan eta 2004ko amaiera aldera maketa bat kaleratu genuen, 6 abestiz osatua.\nAldaketak. 2005eko abuztuan Aritzek taldea utzi egin behar izan zuen eta bere ordez Iñigo sartu zen taldean kitarrajole bezala. Iñigorekin batera Andoni ere iritsi zen taldera, azken honek pianoa jotzen duelarik. Formazio aldaketaz gain musika estiloak ere aldaketa nabarmena jasan zuen. Izan ere, abestiak trinkotu eta gorpuztu egin ziren, betiere doinu malenkoniatsuei uko egin gabe. Finalera. Formazio berriarekin beraz zenbait kontzertu jo genituen han-hemen. Horrela, Danbaka lehiaketako edizio berrian sailkatuak izan ondoren finalerako txartela eskuratu genuen. Berriro ere esperientzia bikaina izan zen hura, hazi ezezik gozatu ere, ikaragarri gozatu genuelako. Jarraian beste hainbat kontzertu etorri ziren, azkena 2007ko San Ferminetan izan zelarik. Kontzertu hau eta gero geldialdi bat egitea erabaki genuen, disko berriaren konposaketa eta grabazioan buru-belarri murgiltzeko.\nEtorkizunari begira. Geldialdi honek eta diskoaren konposaketa eta grabaketak gauza asko ikasteko balio izan digu eta esan daiteke taldea heldu egin dela, honek abestietan izan duen islada nabarmena delarik. 10 kantuz osaturiko diskoa laster izango da kalean. 'Hegazkadak dakar ekaitza' da bere izenburua eta bertan ohiko instrumentuez gain, biolina, pianoa, saxofoia eta tronpeta uztartu ditugu. Zuen gustukoa izango delakoan gaude. Etorkizunari begira kontzertuak izango dira taldearen ibilbidea. Mila esker ibilbide hau gurekin egingo duzuenoi. 2009-2010 kontzertuak eta baxujole berria. Diska 2009-ko irailaren 5-ean aurkeztu ondoren kontzertuak eskeintzen hasi ginen etengabe. 2010-an Aitorrek taldea utzi behar izan zuen arrazoi pertsonalengatik eta bere ordez Unnea taldeko Alain hasi zen gurekin baxua jotzen. Oraindik ere kontzertu biran murgilduta gaude. Ea horietakoren batean ikusten garen!


Emailearen webguneak cookieak erabil ditzake. Interneten ohikotasunez erabiltzen den teknika bat da, webguneak behar bezala funtziona dezan eta behar bezala ikus dadin beharrezkotzat jotzen diren zenbait funtzio burutzeko.\nEdozein kasutan, webgunean erabiltzen diren cookieak aldi baterakoak dira, eta helburu bakarra ondorengo transmisioa erraztea da. Cookieak ez dira, inolaz ere, bisitarien informazio pertsonal edo pribatua jasotzeko erabiliko.\nLitekeena da gure aldetik web-orrialde honetako cookien politika eguneratzea. Horrenbestez, web-orrialde honetan sartzen zaren aldiro politika hori gainbegiratzea gomendatzen dizugu, cookieak nola eta zertarako erabiltzen ditugun jakin dezazun.\nErabiltzaileari webgune, plataforma edo aplikatzaile batean nabigatzea eta horietan ager daitezkeen aukera edo zerbitzu ezberdinak erabiltzea (esate baterako, datuen trafikoa eta komunikazioa kontrolatzea, saioa identifikatzea, sarrera mugatuko ataletara sartzea, eskaera bat osatzen duten elementuak gogoraraztea, eskaera baten erosketa-prozesua burutzea, ekitaldi baterako inskripzio- edo partaidetza-eskabide bat burutzea, nabigazioan segurtasun-elementuak erabiltzea, bideoa edo soinua hedatzeko edukiak gordetzea, edo gizarte-sareen bidez edukiak partekatzea) ahalbidetzen dioten haiek dira.\nErabiltzaileari ezaugarri orokor batzuekin zerbitzuan sartzea ahalbidetzen diotenak dira. Ezaugarri horiek aurrez zehazten dira, zenbait irizpideren arabera, erabiltzailearen terminalean. Ezaugarri horiek lirateke, besteak beste, hizkuntza, zerbitzura sartzeko nabigatzaile mota, zerbitzura sartzeko konfigurazio erregionala, etab.\nArduradunak aukera dauka cookie horien bidez cookie horiek atxikita dituzten webguneen erabiltzailearen portaerari buruzko jarraipena eta analisia egiteko. Halako cookien bidez jasotako informazioa webgune, plataforma edo aplikazioen jarduera neurtzeko eta webgune, plataforma eta aplikazio horietako erabiltzaileen nabigazio-profilak eratzeko erabiltzen dira, zerbitzuaren erabiltzaileek egiten duten erabilerari buruzko datuak aztertuta, hobekuntzak sartzeko helburuz.\nCookie hauek guk edo hirugarrenek ondo prozesatzen dituzte, eta, horri esker, webgunean dauden publizitate espazioen aukera ahalik eta modurik eraginkorrenean kudeatzeko eta iragarkiaren edukia eskatutako zerbitzura edo erabilerara egokitzeko aukera ematen dugu. gure web orrialdea osatzen duzula. Horretarako, zure nabigazio ohiturak Interneten azter ditzakegu eta zure arakatze profilarekin lotutako iragarkiak erakuts ditzakegu.\nCookie horiek ahalbidetzen duten modurik eraginkorrenak kudeatzeko aukera ematen dute, hala badagokio, editoreak eskatutako zerbitzua eskaintzen duen web orrialde, aplikazio edo plataforma batean. Cookie hauek nabigazio ohiturak etengabe behatuz lortutako erabiltzaileen portaerari buruzko informazioa gordetzen dute. Horrek profil jakin bat garatzeko aukera ematen du, horretarako oinarritutako publizitatea bistaratzeko.\nHirugarrenen cookieak une horretan bisitatzen ez den webgune batean instalatzen diren cookieak dira. Publizitate-enpresa batzuk cookie hauek beren erabiltzaileen gaineko jarraipena egiteko erabil ditzakete. Kasu horretan, hirugarren enpresa horiek dira cookie horiek instalatzen dituztenak.\nGoogle analytics zerbitzua\nGuneak Google Analytics zerbitzua erabiltzen du, Google, Inc. entitateak ematen duena. Entitate horren bulego nagusia helbide honetan dago: 1600 Amphitheatre Parkway, Mountain View (Kalifornia), CA 94043, Estatu Bauak.\nGoogle Analytics zerbitzuak cookieak erabiltzen ditu, erabiltzaileek gunearen gainean egiten duten erabilera aztertzen laguntzen digularik. Cookieak gunearen gainean egiten duzun erabilerarekin sortzen duen informazioa (zure IP helbidea barne) Google etxeak jaso eta artxibatuko du zuzenean Estatu Batuetan dituen zerbitzarietan. Google etxeak informazio hori erabiliko du gure kontura webguneaz zuk egiten duzun erabilerari buruzko xehetasunak jasotzeko xedez, gunearen jarduerari buruzko informazioa jasoz eta webgunearen jarduerarekin eta Interneten erabilerarekin lotutako beste zenbait zerbitzu emanez. Google etxeak aukera dauka informazio hori hirugarrenei helarazteko legek hala eskatzen dionean, edo hirugarren horiek informazioa Googleren kontura prozesatzen dutenean.\nGoogle analytics zerbitzuan ez da web-orrialde honetako bisitarien datu pertsonalik jasotzen.\nNahi izatera, datuen edo informazioaren tratamendua ukatu egin dezakezu. Horretarako, cookien erabilera ukatu behar duzu, zure nabigatzailean konfigurazio egokia hautatuta.\nGoogle maps zerbitzuak\nGoogle maps zerbitzuak hirugarrenen webgunetan mapak txertatzea ahalbidetzen du, honen antzekoa. Honatx google maps zerbitzuan erabiltze diren cookieak: SID, SAPISID, APISID, SSID, HSID, NID, PREF.\nErabiltzaileak espreski onartzen du, gune hau erabiltzeagatik, jasotako informazioa modu eran eta aipatutako helburuetarako prozesatzea. Era berean, jakitun da Cookieen erabilerari uko egiten dion datuen edo informazioaren tratamendua arbuiatzeko aukera dagoela bere arakatzailean horretarako sortutako tresna egokia hautatuz. Hala ere, zure nabigatzailean cookieak blokeatzeko aukera honek ezin du webgunearen ezaugarri guztiak erabiltzea baimendu.\nWEBSITE honetan erabilitako Cookieak\n_CFGdaekinSESSID Session Erabiltzailearen arakatze-lehentasunak identifikatu, gorde eta berrerabiltzea hizkuntza eta geolokalizazioari dagokionez.\ncb-enabled Permanent (urte 1) Gorde zure cookieak erabiltzeko baimena\n_gid Permanent Webgunearen bidez nabigatzen duen erabiltzaileari buruzko informazio anonimoen bilketa bisiten iturria eta antzeko datu estatistikoak ezagutzeko. Info\nErabiltzaileak aukera izango du edozein unetan webgune honetan funtzionatzea nahi dituen cookieak hautatzeko, nabigatzailea konfiguratuz, esate baterako:\nChrome nabigatzailetik, hemendik http://support.google.com/chrome/bin/answer.py?hl=es&answer=95647\nSafari nabigatzailetik, hemendik http://support.apple.com/kb/ph5042\nInternet Explorer nabigatzailetik, hemendik http://windows.microsoft.com/es-es/windows7/how-to-manage-cookies-in-internet-explorer-9\nFirefox nabigatzailetik, hemendik http://support.mozilla.org/es/kb/habilitar-y-deshabilitar-cookies-que-los-sitios-we\nGoogle-Cookies erlazionatutako guztia, analitiko eta publizitatea, baita ere bere administrazioa eta konfigurazioa aurkitu ahal dituzte :


EtnoMet (Aroaren berbaroak): Eulbera\nOraintxe bertan salako leihotik begira nagoela eguzki ederra ikusten badut ere, eguraldi traketsa iragarri digute egunotarako. Petralduko omen du. Irrikan nago, ze egia esan pasa den astean egun batzuetan egondako beroa ez da nolanahikoa izan, ez horixe! Goizeon Bilbo aldean, behintzat, euri langar apur bat bota du eta gero garbitzera jo du. Lehorteen osteko euri onuragarria izendatzeko euskara, besteak beste, eulbera berbaz baliatzen da, euri gozoa, beharrezkoa, larreak eta landak gogotik bustitzen dituena. Etorriko ahal zaigu! Aipamena hementxe datorkizue:\neulbera:1. B-Ipazter, Markina, G-Arrasate. San Pedroetako eulberak, bai gozoak. Azkue. Hiztegia.2.. Pozik hartzen da honelako eulbera. Labayru Hiztegia.\nAt 16:53, Anonimoa said…\nEuri hitzaren eul- erroak hitz politak eman izan ditu zuk aipagai duzun 'eulbera' hitzaz gainera: eulegun (euri eguna), eulase (euri ase), eulantz (euri xehe-xehea), eulondo (euriaren ondorengoa), eulgiro (euri giroa)…\nHitz berriak ere sor daitezke hortik abiaturik, baina 'euli' hrubilegi dago eta… Gainera, uda partean, euri sarriaren ondoren euliak ere ez dira ugaritzen?\nAt 17:16, Kepa Diegez said…\nLehenengo eta behin, eskerrik asko zeure iruzkinagatik.\nBai, aipatzen dituzun gehienak ezagutzen ditut. Badirudi euskaraz -ri edo ra-z amaituriko hitzek elkarketetan -l ematen zutela. Ezagun da, "afal-", "euskal-"... Bikoteak ere badira: ugaldu / ugaritu. Eta eztabaidarik sortu izan da hitz berriak sortzerakoan: oparitu, baina ez *opaldu. Bestalde, arrazoi duzu, jatorra bada ere, "eul-" euli-tik hurregi dago. Hala ere, tradiziozko hitzak, zeuk aipatzen dituzunak, bultzatu egingo nituzke.


Gernu-analisi - Wikipedia, entziklopedia askea.\nLeukozitoak gernu-lagin batean, mikroskopioan ikusita\nGernu-analisia edo uroanalisia gernuaren azterketan dautzan proben multzoari deritzo, medikuntzan sarritan erabiltzen dena gaixotasun batzuen diagnostikoa egiteko. Azterketa horrek gernuaren ezaugarri fisikoak (kolorea, usaina, dentsitatea...), kimikoak (pH,glukosa, urea, azido urikoa, proteinak...) eta mikroskopikoak (zelulak, mikrobioak...) kontuan hartzen ditu.\nGernu-analisiak patologia batzuk agerian jartzen ditu, gernuan egon behar ez diren substantzia batzuk daudelako, edo haien ohiko kontzentrazioetan baino kontzentrazio handiagoetan beste gai batzuk daudelako.\nOhikoa ez izan arren, gernu-analisi batean urokultibo bat ere egin daiteke, gernuan dauden bakterio patogeno batzuk bilatzeko.\n1 Azterketa fisikoa\n2 Azterketa kimikoa\n3 Azterketa mikroskopikoa\nAzterketa fisikoa[aldatu | aldatu iturburu kodea]\nGernuaren koloreak eta gardentasunak zantzu batzuk ematen ditu.\nKolorea iluna bada, esaterako, behazun-pigmentuak egon daitezke, edo bilirrubina kontzentrazio handietan (gibeleko patologiak). Gorri koloreak, aldiz, hematuria (odola gernuan) adierazi ohi du. Esne kolorea denean, batez ere usain txarrarekin batera, gernu-infekzioa egon ohi da (kolore zuria zorneak eragiten du).\nGernu normala nahiko gardena da. Gernu uherrak infekzioaren zantzuak ematen ditu.\nAzterketa kimikoa[aldatu | aldatu iturburu kodea]\nglukosa: gernu normalak ez du glukosarik. Glukosaren presentziak diabetes mellitus adierazi ohi du.\nproteinak: gernu normalak ez du proteinarik. Daudenean, arrazoi ugari egon daitezke: haurdunaldia, sukarra, ariketa fisiko trinkoa, bihotz edo giltzurruneko gutxiegitasuna, mieloma multiplea, etab.\ngorputz zetonikoak: ez daude pertsona osasuntsu baten gernuan. Beren agerpena diabetesen zantzua izan daiteke.\nbilirrubina: gernu normalak ez du. Gibeleko eta behazun bideen hainbat patologitan agertzen da.\nAzterketa mikroskopikoa[aldatu | aldatu iturburu kodea]\nGiltzurruneko zelula epitelialak eta odoleko zelulak (leukozitoak, eritrozitoak...) bilatzen dira azterketa honekin, hainbat gaixotasun antzemateko.\nGernu-analisia giltzurruneko minbizia hautemateko\nOrriaren azken aldaketa: 21 abendua 2019, 18:16.


Revolving txartelen berri izan duzu? Irakurri hau arretaz - KontsumoBIDE-Kontsumoko Euskal Institutua\nEkaina 24, 2019\nRevolving txartelak kreditu-txartelak dira, eta hileko kuota baxuen bidez zure erosketak (ordainketak) atzeratzea ahalbidetzen dizute. Bestetik, kreditu-muga daukate, eta kreditu-lerroen funtzionamendua dute. Hala ere, kontuz: inork ez du dirua merke oparitzen. «Trikimailuak» dauzkate, eta interesak oso altuak izatea da lehenengoa; are, merkatuko batezbestekoa gainditzen dute.\nHonela funtzionatzen dute txartelok: kreditu-muga bat eta hileko kuota bat hitzartzen dituzu erakundearekin. Horrela, kreditu-muga agortu arte atzeratuko da egiten duzun edozein erosketa edo ateratzen duzun eskudirua (azken hori, komisioarekin). Arazoa honako hau da: erosketa bakoitzarekin, berriro kalkulatzen dira interesak, eta interesak zure zorrarekin batera finantzatzen dira; hau da, kontrolik gabeko kreditu-espiral batera sar zaitezke.\nEta, esan dizugun bezala, ezin dezakegu interesen zenbatekoa ahaztu. Hilean kuota baxua edukitzeak zorraren amortizazio-epe oso luzea eratzen du, eta, ondorioz, interesen guztizko ordainketa oso altua da.\nEz erabili txartel horiek eguneroko erosketetarako; zor-espiral batean eror zaitezke, eta ezusteko desatseginak eduki. Ikus dezakezunez, kreditu-lerro baten antzeko funtzionamendua izan dezakete: malgutasuna eskaintzen dizute, baina arrisku eta interes handiekin. Azken gomendioa hemen: ondo informatu. Horrelako txartela edukitzea merezi duela uste baduzu, galdetu banku-erakundean bestelako aukerez; hala nola, kreditu pertsonalez edo ohiko kreditu-txartelez. Eta, adi! Batzuetan, marka komertzialen, merkataritza-kateen edo saltoki-guneen fidelizazio- edo ordainketa-txartelek revolving txartelak ezkutatzen dituzte. Hurrengo postean kontatuko dizugu.


Maiakovski, errezitaldi garaikideen aitzindari | Hitzen uberan\n← “Burdin hariak eta plastikozko koilarak” errezitaldia\nApirilaren 16an, Gutun Zuriaren inaugurazio ekitaldia →\nMaiakovski, errezitaldi garaikideen aitzindari\nVladimir Maiakovski jendaurreko errezitaldien aroan zabaldutako bideak izan ditugu mintzagai amu honetan, batez ere hark hitzaldietan esandakoak gogoan.\nVladimir Maiakovski, lagunentzat Volodia, Bagdalin (Georgian) jaio zen, XIX. mendearen amaieran. Goiz samar gelditu zen umezurtz, eta gazterik Moskura egin behar izan zuen familiarekin. Hango giroan murgildu zen zarismoa eraitsi nahi zuten talde boltxebikeen artean. Bere ibilbide artistikoa ekinbide iraultzailearekin batera hazi zen. Asko hitz egin liteke haren lanari eta ibilbideari buruz, gogora ekar dezagun behintzat, poesian eta teatroan eragin handiko sortzaile-ekintzailea izan zela: Meyerhold-en garaiak ziren haiek, eta errusia aldean teatrogintzan orduan astindu ziren bulkadek eragina izan zuten Piscator, Pirandello eta Brecht bezalakoen lanetan, egungo joera garaikideek ere ez dituzte urrun sentitzen orduko apustu dramaturgiko nagusiak.\nTestuinguru historikoa aldatu da, baina ez hainbeste egungo jendarteak artearekiko harremanean dituen tentsioak eta gatazkak. Garai hartako jendarte eredu zenbaitetan artea gutxi batzuen esku zegoen, errituaren zereginaz urrun. Maiakovskik sakon gomutatu zuen artearen funtzioaz eta balioaz, tartean poesia bezalako genero baten plazaratzeko eraz. Posible zen elitismoaren atzaparretatik egotzi poesiaren hatsa, poesiak berak hizkuntza aldetik izaera elitista hartua zuenean?\nZaflada gustu nagusiari izeneko hitzaldian argi eta garbi utzi zuen Maiakovskik bere jarrera: “liburu bat gutxi batzuen kontsumora bideratzen bada, beste inolako helbururik gabe, ez du ezertarako balio”. Baina Maiakovskiren ustez bada gutxi batzuengana iristeko bestelako arrazoi bat ere “gutxi hauek ez direlako kontsumitzaileak, produktoreak baizik. Liburu hauek masentzako arte baten eskeletoaren hazia izango dira horrela”.\nNolanahi ere, alde handia dago Maiakovskiren hasierako eta azken aldiko poemen artean, neurri handi batean langile giroetan egindako errezitaldi ugarien ondorioz “artea jaiotzen denean ez da publiko zabal batentzat izaten, soilik esfortzu handi baten ondorioz lortuko da hori; azterketa kritiko bat egin ostean, bere erabilgarritasuna jarraia eta eraginkorra den aztertun eta gero”. Aipatutako hitzaldian bertan honakoa aldarrikatuko du poeta ekintzaileak: “bertsorik konplikatuena ere idazleak berak bizpahiru hitzekin argitu eta sarrera txiki batekin aurkezten duenean -zer den eta zertarako den- interesgarriagoa eta ulergarriagoa bilakatzen da. Nire poeta-ibiltari kondizioari esker dakit hori, publikoarekin aurrez aurre egon naizen aldiei esker. Eta errezitaldietan baieztatu izan dut ere -doakoak ez diren errezitaldietan- garestienak diren lehen ilara horiek gehienetan hutsik egon ohi direla eta ordea pasabideak, sarrera eta aretoa bera jendez beterik”.\nMaiakovskik eman zuen azken Hogei urte lanean hitzaldian bere ibilbidea aztertu zuen, buruaz beste egin ostean publikatu eta zabaldu ziren hitzetan. Susak 1993an publikatu zuen Maiakovskiren poemen antologia, Koldo Izagirrek euskaratua eta Iñigo Aranbarriren hitzaldiarekin. Ez ziren gutxi izan hasierako poemak gustukoago zituztenak, Aranbarriren hitzaurrean topatu dugu honako aipamena: “Maiakovskik berak aitortuko du hil aurreko azken hitzaldian hasierako poema hauek zirela ilunenak eta ulertzeko arazo gehien sortarazten zituztenak. Laburraren indarra, esaldien jasotze estiloa, berba berrien sortzea, esku artean lehertzen zen aldartea zen gehienentzat. Eta hutsa bakarrak balira. Perpausak eten egiten ziren, bi hiru hitz aski ziren lerroko, irakurtze aldera eginak ziren poemek handiagoa egiten zuten behin behinekoaren trabesa. Entonazioak du indarra eskailaran. Erritmoak. Ahotsak. Kontrako argudioak berri batez gizenu ziren ohearen zurian irakurtzeko poesia baino ikusten ez zutenen aldetik”. Maiakovskik berak hitzaldi hartan esandakoak dira, berriz, hauek:“Estetek oihu egiten didate: ‘Hain bertso onak idazten zenituen, Hodei prakaduna eta, eta bapatean gauza hauek egiten hasten zara!’. Nik beti idatzi izan dut badela ingeniarien poesia bat, teknikoki hornitua, baina badela bestela jantzitako masa poesia bat, langileen ekipoaz jantzia”.\nHitzaldiaren amaiera aldera berriz ere hartuko du afera: “Klasiko batek ez du betirako gordeko bere abangoardia izaera. Ikasi eta maita itzazue bizirik izan ziren garaiari lotuta. Baina ez zaitezte ostera etorri brontzezko ipurdi handiokin beren ibilbideari hasiera eman dioten poeta gazteen ibilbidea oztopatzera. Ez diot soilik niregatik, langile klasetik datozen ehunka eta milaka poetak ditut gogoan. Gezur mortala litzateke egun apenas zuzen idazten duen langile gazte bat anulatzea, gutxi barru nik baino hogei aldiz hobeto idatziko duenean”.\nHala ere, ator horaila eta behako sakona duen pertsonaia sortu zuen bere buruarekin, baina eraldaketa bultzatu eta gero pertsonaiak berak eta sistemak suizidatu zuten gizona “ikusi ez dudanaz ez idazten saiatzen naiz”. Ikusi zuenak ebaki zion, segur aski, jarioa.\nHauxe ian duzue Maiakovskiren poesia eta haren hitzaldien irakurketan murgiltzeko amua. Inoiz aztertzekoa litzateke, arte eszenikoen arloan nolabaiteko azpigeneroa osatzen duen poesia errezitaldiena ez ote zen, modu garaikide eta performatibo batean, Maiakovskirekin hasi.


Gamesak 164 langile kaleratuko ditu, horietako asko Euskal Herrian | Ekonomia | Berria\nKaleratze gehienak traumatikoak izango direla salatu du CCOOk, zuzendaritzak sindikatuekin negoziatzeari uko egin diolako\nDatorren astean mobilizazio kanpaina indartsu bati ekingo dio sindikatuak\nCCOOko industria federazioak jakinarazi du Gamesak 164 langile kaleratzeko intentzioa duela eta kaleratze horietako gehienak Hego Euskal Herrian egingo dituela, Nafarroan hogeitik gora.\nSindikatu horren esanetan, kaleratzeek, batez ere, bulegoetako langileei eragingo diete, eta gehienak modu traumatikoan egingo ditu, alegia, zuzeneko kaleratzeen bidez eta legeak agintzen duen gutxieneko kalte-ordaina pagatuta —lan egindako urte bakoitzeko hogei eguneko ordaina, hamabi hilabeteko gehienezko mugarekin—. Kaleratzeek taldeko hainbat enpresa eta lan zentro askotako beharginei eragingo diete. Horrek bidea erraztuko dio zuzendaritzari, lan erregulazio bat aurkeztu beharrean, banakako kaleratzeen bidez bota ahal izango dituelako sobera dituen langileak. Eta ez hori bakarrik. Erregulaziorik aurkeztuko ez duenez, zuzendaritzak ez du sindikatuekin ezer negoziatzeko betebeharrik izango. Hala, ez du kaleratzeen ondorioak samurtzeko inolako presiorik jasango.\nCCOOren ustetan, zuzendaritzaren maniobra «ondo pentsatutako iruzur bat besterik ez da», bere asmoak inolako oztoporik gabe gauzatu ahal izateko. Sozietate egitura konplexua eta lan zentro ugari izan arren, Gamesa korporazio bat eta bakarra dela nabarmendu du sindikatuak, administrazio kontseilu bakar batek gidatzen duen taldea dela. «Negoziazioa saihesteko legeak dituen zirrikituak baliatu izanak erakusten du ezkutuko eta isilpeko jokatzeko modua duela, tamaina horretako konpainia bati ez dagokion jokabidea».\nCCOOren arabera, kaleratze gehienak —164tik 141— traumatikoak izango dira, zuzendaritzak 23 langilerentzat bakarrik eskaini dituelako bestelako irtenbideak. Kasu horietan, taldeko beste lan zentro edo enpresaren batean hasteko aukera, borondatez lana uztekoa edo erretiro aurreratua hartzekoa eskainiko lieke langileei.\n«Isilpeko erregulazioak», batez ere, taldeak Hego Euskal Herrian dituen lantegietako langileei eragingo diela jakinarazi du CCOOk. Baina egiturazko lan taldea murrizteko estrategiaren ondorioak urrunago ere iritsiko dira, Galizian eta Espainiako hainbat erkidegotara —Madril, Gaztela eta Leon eta Andaluzia—, hain zuzen.\nKaleratzeak justifikatzeko, Espainiako Gobernuak eolikoen sektoreari laguntzak kendu izanak sortutako arazoak aipatu ei ditu enpresak. CCOOren ustetan, baina, kaleratze hauek konpainiaren benetako asmoen aurrerapen txiki bat baino ez dira. «Gure iritziz, lantaldearen mobilizazio gaitasuna neurtzen ari da enpresa, eta erantzun epel batek kaleratze gehiago egitera bultzatuko du». Horregatik, sindikatuak iragarri du datorren astean mobilizazio kanpaina indartsu bati ekingo diola. Protesten bidez, murrizketak mugatzeko eta irtenbide ez traumatikoak hitzartzeko negoziazioak abiatzea eskatuko dio zuzendaritzari. Horrez gain, taldearen industria proiektua egonkortzea bermatuko duen etorkizuneko plan bat aurkeztea galdegingo dio, langileei gutxieneko berme batzuk emateko.\nBERRIA Gamesarekin harremanetan jarri da, baina ez dio ezer argitu. Soilik esan dio zerbait garrantzitsua esateko duenean berak esaten duela.


183/2021 DEKRETUA, uztailaren 20koa, honako baimen hauek ematen dituena: SPRI-Enpresa Garapenerako Euskal Agentziari baimena ematen zaio Sprilur SA sozietatearen kapital-zabalkuntzan parte hartzeko, Euskal Autonomia Erkidegoko Administrazio Orokorraren eta Instituzionalaren zuzeneko eta zeharkako titulartasuneko akzioen ordezkariei baimena ematen zaie Sprilur SA sozietatearen estatutuen 5. artikulua aldatzearekin ados egoteko, eta Euskal Autonomia Erkidegoko Administrazioaren zuzeneko titulartasuneko akzioen ordezkariei baimena ematen zaie lehentasunezko harpidetza-eskubideari uko egiteko. - Eusko Jaurlaritza - Euskadi.eus\n1. artikulua SPRI-Enpresa Garapenerako Euskal Agentziari baimena ematea Sprilur SA sozietatearen kapital-zabalkuntzan parte hartzeko. Zabalkuntza hamaika milioi eta ehun mila (11.100.000,00) eurokoa da, hau da, % 100ekoa. Halaber, baimena ematen zaio aipatu partaidetza ordaintzeko harpidetzeko unean. Euskal Autonomia Erkidegoko Administrazioak Sprilur SA sozietatean izango duen partaidetza zuzena % 5,00ekoa izango da.\n2. artikulua SPRI-Enpresa Garapenerako Euskal Agentziaren eta Euskal Autonomia Erkidegoko Administrazioaren titulartasuneko akzioen ordezkariei baimena emango zaie ados egoteko kapital-zabalkuntzaren ondorioz Sprilur SA sozietatearen estatutuen 5. artikuluko 1. apartatuan egin den aldaketarekin. Aldaketa sozietateko organo eskudunek onartuko dute, eta apartatua honela geratuko da: «Kapital soziala berrehun eta laurogeita hamaika milioi bederatziehun eta laurogeita hamazortzi mila eta zazpiehun (291.998.700) eurokoa izango da, eta 2.919.987 akzio izendunek osatuko dute. Akzio bakoitzak ehun (100,00) euroko balio nominala izango du, 1etik 2919987ra (biak barne) zenbatuta egongo dira, eta erabat harpidetuta eta ordainduta egongo dira».\n3. artikulua Euskal Autonomia Erkidegoko Administrazio Orokorrak Sprilur SA sozietate publikoan dituen titulartasun zuzeneko akzioen ordezkariari baimena ematea kapital sozialaren zabalkuntzan akzioen lehentasunezko harpidetza-eskubideari uko egiteko Administrazioaren izenean.\n4. artikulua Ahalmena ematea Ekonomia eta Ogasun Saileko Ondare eta Kontratazioko zuzendariari aurreko artikuluetan xedatutakoa betetzeko beharrezkoak diren ekintzak gauzatzeko eta agiriak izenpetzeko.\nSprilur SA sozietatearen Administrazio Kontseiluak, 2021eko martxoaren 30eko bilkuran, erabaki zuen sozietatearen kapitala zabaltzeko (11.100.000 euro) proposamena egitea Akziodunen Batzar Orokorrari.\nSPRI-Enpresa Garapenerako Euskal Agentziaren Administrazio Kontseiluak, 2021eko martxoaren 31n egindako bilkuran, erabaki zuen Eusko Jaurlaritzari baimena eskatzea SPRI-Enpresa Garapenerako Euskal Agentziak Sprilur SA sozietatearen kapital-zabalkuntzan parte hartzeko, EAEko aurrekontuak onartzen dituen abenduaren 22ko 5/2017 Legearen 13. xedapen gehigarriaren 5. paragrafoaren c) letraren arabera. Parte-hartze hori 11.100.000 eurokoa izango litzateke, hau da, % 100ekoa. Eragiketa horren ondoren, SPRI-Enpresa Garapenerako Euskal Agentziak % 95,00eko partaidetza izango du enpresa horretan, eta gainerako % 5,00a Euskal Autonomia Erkidegoko Administrazio Orokorrak.\nEuskadiko Ondareari buruzko Legearen testu bategina onartzen duen azaroaren 6ko 2/2007 Legegintzako Dekretuaren 110.1 artikuluan ezartzen denez, enpresa-ondarea osatzen duten ondasunak eta eskubideak eskuratzeko, aurretiaz, Gobernu Kontseiluaren baimena beharko da, dekretu bidez emana, eta horretarako proposamena, berriz, ondareari buruzko eskumenak dituen saileko buruak eta, zuzenean nahiz bitarteko erakunde baten bidez, sozietatea loturik duen edo loturik izango duen saileko buruak egin beharko dute, biek batera. Dekretu hori Euskal Herriko Agintaritzaren Aldizkarian argitaratu behar da, baina, edonola ere, ematen den egunetik aurrera izango da indarrean.\nKapitala handitu nahi da Sprilurren 2021erako aurrekontuetan jasotako inbertsioak egiteko behar diren baliabideak lortu nahi direlako. Era berean, SPRIk Sprilurren zabalkuntzan parte hartuko du 2021erako aurrekontuetan jasotako helburuak betetzeko, baita haren bazkide nagusiaren baldintzak betetzeko ere.\nOndorioz, Ekonomiaren Garapen, Jasangarritasun eta Ingurumeneko sailburuaren eta Ekonomia eta Ogasuneko sailburuaren proposamenez, eta Gobernu Kontseiluak 2021eko uztailaren 20an egindako bilkuran aztertu eta onartu ondoren, honako hau


Xey enpresaren hondarretatik - Zumaia - Baleike.eus\nXey enpresaren hondarretatik\nMaria Maya Manterola 2021-11-14 11:00\nUr putzuak, botak, kobratu gabeko fakturak, langileen arropak… Lau urte baino ez dira igaro Xey enpresaren Oikiako pabiloia itxi zutenetik, baina ikusgarria da denbora gutxian nola aldatu den haren itxura. Urriko Baleike aldizkariko erreportajea webgunean irakur daiteke orain.\n56 urteko ibilbide gorabeheratsua izan zuen Xey enpresak. Urterik onenetan sukaldeko altzarien enpresa indartsuenen artean egon zen estatu mailan, eta 300 langileko plantilla izatera iritsi. Edonola ere, ez zen gai izan jabeen eskualdatzeen eta krisien gorabeherak gainditzeko, eta 2017an itxi zuten.\nDonostiako Ergobia auzoan sortu zen enpresa, 1961ean. Sei bazkidek sortu zuten enpresa eta hortik dator Xey izena, Pedro Etxabe Zumaiako Industria-ondarearen Informazio Zentroko (ZIIZ) kidearen esanetan. Hasieran, metalezko altzariak egiten zituzten, sukalderako mahaiak eta aulkiak, alegia. Hamarkada bat geroago erosi zituzten lurrak Oikian: 1971ko uztailean aurkeztu zioten proiektua Zumaiako Udalari, eta erantzuna jaso aurretik, abenduan, sute bat izan zen Ergobiako eraikinean. Horrek azkartu egin zuen, hein batean, Zumaiako plantaren eraikuntza, gertaera hartatik astebetera eman baitzien Udalak eraikitzen hasteko baimena. Bi urteko epean 18.000 metro karratuko pabiloia eraiki eta enpresa martxan jarri zuten.\nSukaldeko altzarien merkatuan berehala egin zuen bere lekua Xeyk. 1975erako sukalde integral modulatuak ere hasi zen eskaintzen bere katalogoan. Merkatuan zuen harrera onaren jakitun, hurrengo urtean handiagotu egin zuten Zumaiako planta: 27.000 metro karratu gehitu zitzaizkion.\nXeyren historian enpresak izan dituen jabego aldaketak nabarmentzekoak dira. 1965ean Banco Urquijok hartu zituen akziorik gehienak, eta enpresa sozietate anonimo gisa erregistratu zuen. Gutxi ezaguna den pasadizo bat gertatu zen 80ko hamarkadan. Izan ere, AEBetako merkatuan sartzeko ahalegin berezia egin zuen Xeyk, bertan fabrika berri bat eraikita. Xeyrenak ziren akzioen erdiak, eta AEBetako enpresa batzuenak beste erdiak. Handik bi urtera saiakera hura bertan behera geratu zen, ez zirelako gauza izan beraien produktua AEBetako baldintzetara egokitzeko.\n1986ra arte izan zen Banco Urquijo Xeyren jabe, urte horretan saldu baitzituen bere akzioak; enpresako zuzendaritzak hartu zituen erdiak. Hiru urtera, gainera, burtsan sartu zen, eta kapitala handitu zuen 80ko hamarkadaren amaieran.\n1993ko krisiak gogor kolpatu zuen Xey ere, eta orduan egin zizkieten lehenengoz langileei aldi baterako erregulazio txostenak. Hiru urte lehenago, gainera, Urnietan zegoen Manufacturas Vega enpresa erosi zuen Xeyk. Dena den, krisi horri buelta ematea lortu zuten, eta merkatuan bere lekua egiteko estrategia berriak abian jarri zituzten.\nHorien artean da hiru marka komertzializatzearena. Xey zen gama altuko produktuena, Vegasa erdi mailakoa, eta Forma behekoa. Horrela lortu zuten 1997an irabaziak izatea. 300 langile zituzten orduan. Urte bat geroago beste enpresa bat erosteko ahalmena ere izan zuen, bainugelako altzariak egiten zituen Azpeitiko Grumal, hain zuzen ere.\nJabegoan beste aldaketa handi bat gertatu zen 1999an. Masco Corporation izeneko enpresa amerikar batek erosi zuen osorik, eta sei urtez izan zen haren jabea. Saldu zutenean, zatiketa gertatu zen: arrisku kapitaleko enpresa batzuk sartu ziren tartean, eta Fagorrek erosi zuen Grumal, azkenean. Hurrengo hiru urteak onak izan ziren Xeyrentzat. Ez luzerako, ordea.\nHigiezinek hondoa jo zuten krisi latza etorri zen 2008an; ordurako, Xeyk 60 milioi fakturatzen zituen, baina erdira jaitsi zen kopuru hori bost urtean. Hori izan zen Xeyren gainbeheraren hasiera. Ahaleginak egin zituzten arren, 2017an hartzekodunen ehiaketara irten zen, likidazioan sartu zen, eta itxi egin zuten.\nGarrantzi handiko enpresa izan zen estatu mailan sukaldeko altzarien enpresen artean, punta-puntakoa. Pedro Etxabe ZIIZeko koordinatzailearen hitzetan, jabegoan aldaketa asko egon izanak ekarri zion desegonkortasuna enpresari. Urteotan dokumentazio ugari jaso du ZIIZek, eta hari esker jakin dezakegu gaur egungo zumaiarrok Xey zer izan zen. Gaur egun, urte haien arrastoak besterik ez dira geratzen Oikiako planta zegoen lekuan.\n“Pena” da Xeyko langile ohiekin hitz eginda behin eta berriz ateratzen den hitza. Pena, samina, beraien ustetan enpresak etorkizuna bazuelako; pena, tristura, Oikiako plantaren gaur egungo egoera ikusita. Enpresa 2017an itxi zuten, eta lau urte geroago, faktoriaren oroitzapenak besterik ez dira geratuko.\nLuis Mari Goikoetxea Goiko (Zumaia, 1949) 1975. urtean hasi zen Xeyn lanean. “Ostolazan hamar urte egin nituen lan, soldaduskaren aurretik eta ondoren. Gero, gure kontura hasi ginen lanean Banderas [Joxe Mari Odriozola] defuntuarekin; obretan-eta hasi ginen gure kontura, lana bazegoen orduan. Xeyra joateko aukera sortu zen, hitz egin genuen, eta balekoa. Harrezkero han aritu nintzen lanean, 31 urte inguru, jubilatu nintzen arte”. Goikoetxearen esanetan, “tailer ona zen, lana ondo egiten zen. Makina onak zituzten, erreminta onak, gauza onak ekartzen zituzten”.\nArotza lanbidez, prototipoak egiten aritzen zen Goikoetxea. “Zarauztar batek egiten zuen lan hori, eta jubilatu zenean, niri deitu zidaten. Planoak hartu eta haien arabera egiten nituen prototipoak: armario bat honela egin behar zen, ate bat hala... Ikusten zutenean ondo zegoela, makinetara eraman eta hala ateratzen zituzten altzariak-eta”.\n1980ko hamarkadaren hasieran, AEBko merkatuan sartzeko ahalegina egin zuen Xeyk, eta maletak egin eta bertara joan zen Goiko lanera. “1981. urtea zen, eta hara eraman gintuzten produkzioa pixka bat igotzeko. Baina hango jendea motela zen, lasaia gurekin alderatuta. Ezin izan genuen ezer lortu. Rhode Island estatuan zen [AEBtako ipar-ekialdean], eta hango gobernadorea ere saiatu zen zerbait bideratzen. Urte hartako Gabonetan bueltatu ginen, eta gero jakin genuen planta itxi egin zutela. Horren ondoren, bi urtez egon ginen jornala igo gabe enpresa aurrera ateratzeko. Eta atera zen, baina gero ez dakit zer gertatu zen”.\nOsasun arazoak zituela medio erretiratu zen Goikoetxea, 2006. urtean. “Zerbikaletako arazoak nituen, sorbaldatik ere operatu ninduten, behatzetan ere arazo batzuk nituen, eta azkenean inutilidadea lortu eta hala erretiratu nintzen”. Lana utzi bai, baina gerora, noizean behin, Oikiako plantara joaten zela dio, “lagunen batek laguntza behar zuelako. Azkeneko aldiz joan nintzenean, seme gaztea eramatera, ingeniari batekin hitz egin nuen, eta egoerari itxura txarra hartu nion. Hark bazekien zerbait, eta horrek asaldatu ninduen”.\nGoikoetxeari ulergaitza egiten zaio Xeyk izandako gainbehera eta ez du baztertzen kudeatzaileek nahita ixtea. “Lana bazegoen, eta lana lortzen ere oso onak ziren. Mundu guztian egiten genuen lan garai hartan. Lana ekartzen zuten, lan asko; lana beti egon da han. Pena da halako enpresa bat egun batetik bestera ixtea, ikusita, gainera, nola funtzionatu duen, ondo funtzionatu du-eta. Orain autopistatik pasa eta ikusten dudanean nola dagoen enpresa, pena handia ematen dit. Pena. Baina guk hor ezin dugu ezer egin, eta...”.\nMikel Etxabe (Zumaia, 1982) oraindik ere hunkitu egiten da Xey enpresaz hitz egiten duenean. Bi garaitan egin zuen lan Oikiako plantan, eta une onak eta txarrak bizi izan zituen, enpresaren itxiera bera barne. “Oso gogorra izan zen. Orain hobeto nago, baina gure etxean ondo gogoan dute nola pasatu nuen garai hura”.\nHigiezinen burbuila puri-purian zegoenean hasi zen Etxabe lanean Xeyn. “Lanbide Heziketa amaituta, hamazazpi urterekin, Ostolaza aroztegian hasi nintzen lanean, eta han izan nuen Xeyrekin lehen kontaktua: azpikontratatuta egiten genuen lan. Gero, enpresan lan egiteko deitu ninduten”. Etxebizitzak bata bestearen atzetik egiten zituzten garaia zen, eta haiek altzariekin hornitu behar ziren. Berekin batera langile asko sartu zirela du gogoan. “Plantillakoak eta aldi baterako lanerako enpresetako (ABLE) jendea batuta, 340 langile izatera helduko ginen”. Astero milatik gora altzari ateratzen zirela dio. Baina 2008ko krisialdia etorri zen, eta horrek kolokan jarri zuen enpresaren etorkizuna. “Aldi baterako kontratua nuen nik. Lehenbizi ABLEetako jendea kaleratu zuten, eta atzetik joan ginen aldi baterako kontratuak genituenak”.\nXeyko lehen etapa amaituta, Azpeitian hasi zen Etxabe lanean. “Bederatzi bat urte egingo nituen han, Azpeitian. Nik Xeyn ondo bukatu nuen, harremana mantentzen nuen, eta halako batean deitu zidaten jakiteko zein zen nire egoera. Ez nengoen gustura Azpeitian, erreta nengoen, eta Xeyko arduradunekin hitz eginda, esan zidaten berehala hasteko jendea behar zutela. Hala bueltatu nintzen”.\nKrisiaren okerrena pasatuta, enpresa lehengo egoerara bueltatzen ari zela dio. “Fakturazioa igotzen ari zen, eta lana ere bagenuen. Ordu estrak ere sartu behar izan genituen, ez ginelako denera heltzen. Ez ziren, lehen bezala, serieko altzariak egiten; gama altuko altzariak egiten genituen, dirua uzten zutenak”. Garai horretan finko egin zuten enpresan.\nArgazkia: Zumaiako Udal artxiboa.\n2017ko otsailean hasi zen amesgaiztoa. “Ez dut inoiz ahaztuko. Arratsalde batean Juan Fano [Xeyko orduko administratzailea] jaitsi zen eta hasi zitzaigun esaten fakturazioa ‘zenbaki magikoetara’ igoko zela. Hori otsailean izan zen; martxoan ez genuen nomina kobratu, apirilean ere ez. Maiatzean martxokoa kobratu genuen, baina ez maiatzekoa. Lana bazegoela ikusi genuen, eta enpresara joaten jarraitu genuen”. Guztira sei hilabete kobratu gabe geratu zela dio Etxabek. “Gero denok dakiguna etorri zen: hartzekodunen lehiaketa, itxiera, hori guztia... Arantza bat geratu zaigu, ikusten genuelako lana bazegoela eta enpresa bideragarria zela. Baina hor dirua xahutu zuten, eta hori epaiketan demostratuta geratu zen”.\nCAFen egiten du orain lan Etxabek, baina noizean behin hurreratzen da Oikiara, enpresa zegoen lekura. “Langile ohien WhatsAppeko talde bat mantentzen dugu, eta eraisteen argazkiak partekatzen ditugu. Hara joan izan naizenean beste langile batzuekin egin dut topo bertan. Kristoren tristura sentitzen dut, arantza horrekin gelditu ginen eta. Nik gustura egin nuen han lan...”.


Ventura | Reportajes | 7K - zazpika astekaria\nREPORTAJES | LUMA BERRIEN AZTARNAK\nItziar Olaizola Gorrotxategi Eguneratua:\nErramu-hezurra zartatua zuela eta, Venturak ezin zuen gerezirik bildu urte hartan. Gaztetan Miamin bizi izan zen, zestalari joan baitzen hemezortzi urterekin. Itzulitakoan Ameriketan irabazitako diruarekin Keixeta-Berri eraiki zuen. Gero, etxekoneko Maritxurekin ezkondu eta itsasoaren beste aldetik ekarritako gereziondoa landatu zuten etxe berriaren aurrean. Orduan bai, sasoia… Baina orain ezinak gaina hartua zion.\n—Zer egiten du Agustinek gereziondoari argazkiak ateratzen… Txoratu al da… —esan zion behin emazteari, zuhaitza udaberriko loretan zela.\n—Ai, Ventura… —hasperen egin zuen Maritxuk.\n—Eta Pello eta Lidia? Ikusten al dituzu zuhaitzari begira…\n—Batzuetan babalorea dirudizu, gizona… Laster otarrea hartuta etorriko dira! Eta zu hor, leiho-zulotik mugitu ere egin gabe…\nVentura isilik gelditu zen.\nNon geratu ote ziren ezkondu berritan etxaurreko eserlekuan izandako hitz-aspertuak? Non, bazkalondotan mahai-bueltan egindako etorkizuneko planak? Eta, baratzean lanean egiten zituzten kantuak? Orain, elkarri purrustaka ez zebiltzanean, elkarrengandik ihesi ibiltzen ziren. Maritxu baratzean bazen, Ventura ganbaran izango zen baba aletzen; Ventura atarian bazen, berriz, Maritxu logelako leihotik begira. Azkenaldian jatorduak ere ez zituzten elkarrekin egiten. Baina Maritxuren ahotik irtendako “babalorea”-k Venturaren buruan burrunbaka jarraitzen zuen.\nUdaberria aurrera zihoan eta loreetatik gerezi potoloak jaio ziren. Eta Keixeta-Berri inguruan jendea ugaritu zen.\nEgun batean Pello eta Lidia ikusi zituen etxaurrean.\n—Zuk astindu eta nik hartuko ditut erortzen direnak.\n“Arrazoia Maritxuk…”, pentsatu zuen Venturak.\nPellok gerezi ederrenak zituen adarra ia hausteraino okertu zuen.\n—Ventura… Ez haugu ikusi… —esan zion atariko eserlekuan ikusi zuenean—. Ez zaik inportako, ezta… Bestela alferrik galduko baitituk…\n—Ez, ez… hartu lasai! —erantzun zion, behartutako irribarrea ezpainean zuela.\n“Ziur Maritxu leiho-zuloren batetik begira daukadala, maiseatzaile hori… Banoa sotora, badaezpada…”, eta ataritik ezkutatu zen.\nHurrengo egun batean, haur-hotsa entzun eta kanpora irten zen. Lauzpabost zebiltzan zuhaitz gainera igo nahian. Zeharka etxe aldera begiratu zuen eta gortinak mugitu zirela iruditu zitzaion.\n—Hi, txikito! Jaitsi hadi! Min hartuko duk bestela!\n—Zeba!? Zuk ezin duzulako igo? Xaharra!\n“Hauek ere ez ote naute errespetatuko...”, pentsatu zuen.\n—Ezetz harrapatu! —jarraitu zuen haurrak, lotsagabe.\n—Jaisten bazarete, biharko zakutxo batean neuk emango dizuet gerezi mordoxka… —esan zien, Maritxuk haurrak bidaltzen ikusiko zituela pentsatuz.\n—Tontoak garelakoan, ala? —lotsagabeak.\n—Igual benetan ari duk… —xuxurlatu zion lagunak—. Bihar etorriko gara zakuaren bila, Keixeta!\nHandik egun batzuetara, baratzetik sotora zihoala, aita-seme kanpotar batzuk ikusi zituen gereziak bildu eta zorroan sartzen. Gereziondo aldera pauso batzuk eman zituen, uxatuko zituelakoan. Baina alferrik. Zorroa leporaino bete zutenean egin zuten alde.\nEgun hartan zuhaitzaren aurrean eserita pasatu zuen arratsaldea, “hurrena etortzen denari ez diot barkatuko...” pentsatuz. Horretan zela, txori banda bat agertu eta zuhaitzaren puntan zeuden gereziak jaten hasi ziren. Hilabetean jan gabe zeudela zirudien!\nZestalari garaietan omenaldia egina zioten udaletxean, eta han oparitutako aginte-makila sotoan zuela oroitu zen. Hura zen zirti-zarta! Izerdia kopetatik behera tantaka erortzen zitzaion, baina ez zen txoririk mugitu ere egiten. Ase arte gereziei mokoka jarraitu zuten.\nGoiko hortzekin beheko ezpaina estutu eta makila bere indar guztiarekin airera bota zuen. Gero, atzaparkada batean zuhaitzetik zazpi-zortzi gerezi hartu eta ahoan sartu zituen. Begiak kliskatu ere egin gabe murtxikatzen hasi zen, lirdingak ezpain bazterretatik lepo aldera erreka gorria sortzen ziola. Aurreneko ahokadarekin bukatu baino lehen, beste atzaparkada bat sartu zuen eta tuarekin batera hezurrak lurrera botatzen hasi zen. Horrelaxe ezkutatu zen soto aldera.\n—Ventura… Ez zara ongi ari… —ez zuen espero sotoan Maritxurekin topo egiterik.\n—Utzi bakean, Maritxu… Ez nago zure sermoietarako… —erantzun zion, hitzekin batera gerezi-hezurrak kanporatuz.\nGaua iristean, ohean sartu zen erramu-hezurreko minez.\n“…Zuk ezin duzulako igo, xaharra?”\n“…Ez zara ongi ari…”\n—Erotzen ari naiz… —esan zuen, sabaira begira—. Txoratzen… Ergeltzen… Gereziondo horrek burutik egingo nau… —zeharka etzaten saiatu zen, baina erramu-hezurrak ez zion uzten—. Bizi honetan erabakiak hartu behar dira… Eta nik aspalditxo hartu behar nuen. Ezin dut gehiago.\nHerrenka, sotora jaitsi zen Ventura. Harriarekin aizkora zorroztu eta izara zati zahar batekin distira atera zion. Eta lanean hasi zen.\n—Ez naizela ongi ari?\nBat-batean “kraska!” izugarri batek hautsi zuen gauaren isiltasuna.\nAizkora sotoan utzi, eskuak garbitu eta ohera itzuli zen Ventura. Erramu-hezurra bazuenik akordatu ere egin gabe, zurrungaka ametsetan murgildu zen.\nItziar Olaizola Gorrotxategi (Azpeitia, 1978). Lanbidez Lehen Hezkuntzako irakaslea. Bi haurren ama da. Azpeitiarra izan arren, Leitzan bizi da. Idazteak, hizkuntzan sakontzeaz gain, fikziozko pertsonaien bidez emozio ezberdinak bizitzeko aukera ematen dio.


Eraldaketa feminista gauzatzera goaz | LAB SINDIKATUA\nIdazkaritzak Idazkaritza Feminista Eraldaketa feminista gauzatzera goaz\nEraldaketa feminista gauzatzera goaz\nEraldaketa feminista premiazkoa dugu. Aldaketa hau gauzatzeak, Euskal Herri feminista eraikitzea eta LAB sindikatu feminista izateak gure teoria eta praktikan erabateko iraulketa ekarriko du. Erronka honi heldu nahi diogu eta aintzindari izateko borondatea dugu. Zentzu honetan aldaketak etxe barrutik hastea erabaki dugu eta urrats berri bat eman dugu gaur Gasteizen, eta bihar Iruñean, burutuko ditugun batzarretan.\nLABek bere sorreratik erabaki hausartak hartu zituen eta sindikatua erreferente bilakatu zen. Emaiatzak agerikoak izan arren ibilbide luzea dugu aurretik. Egungo sistemaren erdigunean kapitala eta merkatuak daude eta bizitza erasotzen du. Honen aurrean eredu berria aldarrikatu eta eraikitzera egin behar dugu jauzi. Bizitzaren sostengarritasuna izan behar da gure helburua.\nBestelako eredu bat eraikitzeaz ari garenean, bestela bizi, ekoiztu, kontsumitu eta inguruarekin zein beste prestonekin harremanak izateko bestelako era batez ari gara. Bizi baldintza duinen aldeko borroka erdigunean kokatuko duen sindikatua izatera pasa behar dugu. Honek eragin zuzena izango du gure funtzionatzeko eta lan egiteko moduetan, egungo lan egiteko erak zalatzan jartzeraino.\nNorabide honetan hainbat erabaki hartu ziren amaitu berri dugun Biltzar Nagusian. Hala nola kapital-bizitza konfliktoa eta bizitzaren sostengarritasuna erdigunean jartzea eta horien arabera antolatzeko egitura berriak sortzea. Erronka mardula da eta ezinbestez sindikatu guztia bustiko duena. Guztiok izan behar dugu prozesu horren protagonista eta subjektu aktibo. Horregatik lehenbiziko urratsa sindikatua osatzen duten emakume eta gizonekin datozen urteei begira hartuko dugun norabidea konpartitzea izan da.


1. Gora bihotza!\nArreta arnasketara eramateak lasaitzen laguntzen du. Kontzentrazio ariketa horiek behin eta berriz egin behar dira ikasleak trebatu arte.\nArnasaren bidez nork bere emozioekin, pentsamenduekin eta gorputzarekin konektatzea.\nErlaxatzeko leku lasai bat behar da. Postura ezberdinak erabili daitezke erlaxatzeko. Gelan eserita egin daiteke, bizkarra tente, besoak izterren gainean eta begiak itxita. Erlaxatzeko ezinbestekoa da arnasketa sakon eta lasaia mantentzea. Saiatuko behar da isilik egoten.\nErlaxatzerakoan burua ere lasaitu behar da. Saiatuko dira buruko pentsamenduak blokeatu gabe, lasai eta modu libre batean uzten. Arretara arnasketara eramatea lortu dutenean, arnasa hartzean gorputza nolakotasun baikorrekin beteko dutela imajinatzea eskatuko diegu ikasleei: konfiantza, maitasuna, lasaitasuna, apaltasuna, ausardia, intuizioa, sormena, eskuzabaltasuna, pazientzia, …\nArnasa botatzean ongizatea oztopatzen duten iluntasunak botatzen dituztela imajinatuko dute: beldurrak, inbidiak, kezkak, lotsak, tristurak, … Arnasa hartzetarakoan argiz beteko dira eta botatzerakoan iluntasunak askatu. Arnasa hartu ondoren barruan bi edo hiru segundoz eusteko proba egin dezakete ere, gero arnasa poliki-poliki askatzeko, lasaitasunaren sentsazioa indartuz.\nErlaxazio saioa amaitzerakoan, arnasa sakon hartu, begiak ireki, besoak eta hankak poliki mugitu gorputza luzatu eta bortizkeriarik gabe pixkanaka altxatuko dute.\nAudio hau izango da ardatza: Argitasunak onartzen.mp3 (Egilea: Marina Pintos)


barren.eus - Podemosen baietza eta EAJ eta PSE alderdien ezezkoa jaso ditu EH Bilduk anbulatorioko ordutegiaren inguruan aurkeztutako proposamenak\n“EAJk eta PSEk ezezkoa erantzun diote EH Bilduk aurkeztutako proposamenari, Osasun Sailak herritarren beharrei erantzuteko ahal duen guztia egiten duela argudiatuta”. Elgoibarko EH Bilduren ustez, EAJren eta PSEren jarrera “ulertezina” da; izan ere, “uko egiten dio kalitatezko osasun-sistema publikoa izateko eskubidearen alde eta Elgoibarko herritarren bizi-kalitatearen alde elkarlanean aritzeko proposamenari”.\nIldo horretan, ezker subiranistak gogorarazi du azken urteotan hainbat murrizketa egin direla Elgoibarko anbulatorioko ordutegian. Etengabeko arreta-zerbitzua eskaintzetik, egun astelehenetik ostiralera 8:00etatik 17:00etara soilik egoten da irekita; beraz, ordutegi horretatik kanpo, larrialdi medikoa duten elgoibartarrak Eibarko ospitalera edo Mendaroko ospitalera joan behar izaten dira. EH Bilduk gogorarazi du pertsona askorentzat hori eragozpen handia dela, batez ere egoera ahulenean dauden sektoreentzat.\nElgoibarko anbulatorioan 24 orduko zerbitzua ezartzeko exijitu diote Osakidetzari Duintasuna-Gaurgeroak eta herriko zeinbait eragilek (2021-02-24)


Abanto-Zierbenako Udala - Las Carrerasko erretiratuen etxea, zaharberrituta\nLas Carrerasko erretiratuen etxea, zaharberrituta\nLas Carrerasko erretiratuen etxeak itxura berria du; izan ere, eraikinean hobekuntza-obrak eta konponketak egin dira eta teilatua aldatu da.\n“252 bazkide ditu etxeak, eta zuzendaritzak, alkatetzaren, auzoen arloko zinegotziaren eta gizarte-ekintza arloaren bitartez, jakinarazi zigun itoginak zeudela, askotan konpondu zirela baina oraindik ere arazoak hor jarraitzen zuela. Uda honetan, erabaki zen onena zela teilatuaren egitura aldatzea, eta horixe egin da”, adierazi du Maite Etxebarriak, Abanto Zierbenako alkateak.\nLanok 45.113 euroko kostua ekarriko diote Udalari, baina obra beharrezkoa da; izan ere, Udalak konpromiso sendoa du adinekoen ongizatearekin.\n“Obrak denbora-tarte txikian egin dira, erretiratuen etxeko erabiltzaileei ahalik eta gutxiena eragozteko. Gainera, uda aprobetxatu da leku honen eta gure adinekoen eguneroko bizimodua ez oztopatzeko. Obrak uztaileko azken astean hasi ziren eta aste honetan amaitu dira: aldamioak desmuntatu eta azken ukituak eman dira”, azaldu du Etxebarriak.\nAlde teknikoari dagokionez, teilatuek 196 metro karratu inguruko azalera hartzen dute. Teilatuak, erretenak eta sabai-leihoak aldatu egin behar ziren; izan ere, eraikinaren adina dela eta, teilak hondatzen ari ziren, ura sartzen zen eta isolamendua eskasa zen. Eraikina zaharberritzeko, teilatuaren kalitatea hobetu da kalitate oneko teilak eta erreten metalikoak jarriz, eta teilatuaren azpian isolamendua jarri da, eraikinaren baldintza termikoak hobetzeko.\n“Erabiltzaileei jakinarazi diegu hemendik aurrera ere arretaz begiratuko dugula eraikina nola dagoen, eta dena ondo egon dadin saiatuko garela, gure konpromisoa ez ezik gure betebeharra ere bada-eta gure adinekoen bizi-kalitatea hobetzea, esate baterako, oraingoan bezala, haien aisialdi-gunea konponduz”, adierazi du, amaitzeko, Etxebarriak.


Liher eta Ezpalak, Suns Europe jaialdian | Etxepare Euskal Institutua\nHizkuntza gutxituetan egindako adierazpen artistikoak biltzen dituen Suns Europe jaialdian (Udine, Friul, Italia) arituko dira Ezpalak eta Liher taldeak, uztailaren 23an eta 24ean eta uztailaren 31n eta abuztuaren 1ean, hurrenez hurren. Etxepare Euskal Institutuaren sustapenaz, bi euskal proposamenak izango dira bertan. Gainontzeko adierazpen artistikoen programazioan `Ane´ (David P. Sañudo, 2020) filma ere eskainiko dute. Hemen ikusi daiteke 2021eko programazioa. Europako hizkuntza gutxituetan oinarritutako arte eszenikoen jaialdia uztailaren 20tik abuztuaren 1ra bitarte egingo dute.\nSuns Europe jaialdian izandakoak dira, besteak besre, La Basu, Eneritz Furyak, Rodeo, Kasernarat edo Mocker’s bezalako euskal taldeak .\nFriuleraz ´soinuak´ esan nahi du ´suns´ hitzak. Mediterraneoko Alpeen eremuko komunitate gutxituen arteko topaketa bezala hasi zen 2009. urtean, baina 2015. urteaz geroztik egiten da gaur egungo eran: Europa osoko hizkuntza gutxituetan eginiko arte eszenikoen, zinemaren eta literaturaren arteko elkartrukerako jaialdi gisa.


Android 8.1. Oreo OPPO R11Sra dator ofizialki | Androidea\nOPPO merkatuan hazten jarraitzen duen marka da. Gaur egun Asian arrakasta handiena izan duenetako bat da eta udan Europan lehorreratzeko prestatzen ari da. Hiru merkatutan sartuko direnez, Espainia barne esaten dizugu atzo. Enpresa merkatuko da bere batzuekin OPPO R11S bezalako telefono enblematikoak.\nGailua enpresako arrakastatsuenetako bat da, ziurrenik orain arteko guztietan garrantzitsuena. Duela gutxi aurkeztu zen mugikorra da. Horrekin markak Europako merkatuak ere konkistatzea espero du. Orain hau OPPO R11S Android 8.1 bertsiora eguneratuko da. Aireztatzen.\nTxinako markak ez dira normalean eguneratzen lehenengoak, oro har, baina badirudi OPPOk hori aldatu nahi duela. Enpresak presarik izan du eguneratzea telefono enblematikoan eskuragarri izateko. Zeren, Android 8.1. Oreo OPTA R11S honetara OTA moduan dator.\nGainera, ez da lehen bertsioa. Hau da Nexus eta Pixel bezalako Google telefonoek erabiltzen duten berrikuspena. Beraz, markak gailuak eguneratze honekin goza dezan egindako ahalegin izugarriaren adibide ona da.\nAndroid 8.1 bertsioaren eguneratze hau. Oreo-k hainbat hobekuntza dakartza, Dual SIM kudeaketa hobea barne. Orain baimendu bi txartelek VoLTE izatea. Horrez gain, a Memories izeneko aplikazio berria eta beste bat dei podometro berria, horri esker, mugikorra gurekin eramatean egunero ematen ditugun pausoak zenbatzen ditugu.\nAndroid 8.1 eguneratzea. Oreo OPPO R11S erabiltzaile guztientzat eskuragarri dago. OTA denez, erabiltzaileak ez du ezer egin beharrik, zuzenean irteera egingo baitu. Oraindik ez baduzu, egun pare bat barru iritsiko da ziurrenik.\nArtikuluaren bide osoa: Androidea » Tutoretzak » Android bertsioak » OPPO R11S-k Android 8.1 eguneratzea jasotzen du. Aireztatzen\nurrian gaude eta nire oppo r11s ez da oreo eguneratzen.\nbadakizu zergatik ?\nRazer Telefonoaren 120Hz pantailarako optimizatutako jokoen zerrenda


Futbola utziko du Larraitz Lucasek\nEka 15, 2012\tNork:\tEstitxu Zabala\t-\nLarraitz Lucas (Argazkia: Estitxu Zabala)\nLarraitz Lucas egiatarra, Realeko jokalaria izan da taldea sortu zenetik, eta bertako kapitaina. Azken urteotan futbola uztekotan zebilela aipatu zuen behin baino gehiagotan, eta aurten, behingoz agurtzea erabaki du. Facebook-eko Fans de Larraitz Lucas orrian eman du berria: “Futbolean 16 urte eman ostean, uzteko garaia heldu da. Orain, kirol zoragarri hori kanpotik jarraituko dut. Eskerrik asko guztiei”. Dagoeneko hainbat zalek utzi dizkiote iruzkinak, eskerrak emanez. IRUTXULOKO HITZAko kolaboratzailea ere izan da hainbat urtez, taldearen partiden berri emanez. Datorren denboraldian jokatzeari utziko dion arren, oraindik lan bat du egiteko, izan ere, Euskal Herriko selekzioarekin jokatuko du Anoetan, Eslovakiaren aurka, ekainaren 23an.


Coralina larri egongo da umea izan ondoren\nLupe kezkatuta egongo da Coralina ospitalera larri eraman dutelako. Ez galdu asteleheneko atala!\n'Goenkale' telesailaren webgunea\nGaurko 'Goenkale'ko atalean, Lupe kezkatuta egongo da Coralina ospitalera larri eraman dutelako. Sabinori bere arazoak kontatuko dizkio eta Asierri ez zaio gustatuko, are gutxiago, ezkontzaren plana atzeratu dutenean.\nKepak udaletxeko lehiaketan iruzurrik egon ez dela esan dio Mireiari, baina azken honek ez du azaldutakoa guztiz sinistuko. Gainera, Oliverren itzulerak eragina izango du Mireiaren eta Keparen arteko harremanean.\nMitxel urduri jarriko da Ignacio bahituta izan zuen lekua aurkitu dutelako. Kandidok hatz-aztarnak eta odol tantak aztertzera bidaliko ditu. Mitxel setiatuta sentituko da.\nBarbara Dorleta eta Aitza urrundu nahi ditu, baina alferrik arituko da. Baina, batzuetan, gauzak modu ustekabean heltzen dira. Aitza Santa Polara joateko bi txartel erosi nahi ditu eta orduan, ordenagailuan mesfidantza sortzen dion karpeta bat aurkituko du.\n'Goenkale' astelehen eta astearteetan emititzen da, 22:25ean, ETB1en.


Berriak – 10 orrialdea\nMekanografia eta informatika ikastaroak antolatu ditu Guraso Elkarteak beste urte batez\n2016-09-27 por administratzailea Utzi iruzkin bat\nMendaur Institutoko Guraso Elkarteak antolatuta, aurten ere Mekanografia eta Informatika ikastaroak egiteko aukera eskainiko zaie ikasleei.\nMekanografia ikastaroa urrian hasi eta otsailak 1a bitarte luzatuko da; informatikakoa (word, excel, power-point), bere aldetik, otsailetik ekainaren 1a arte.\nAurreko urtean bezala astean ordu bateko saioak izango dira, eta banaka edo bietara izena emateko aukera dago. Klaseak astearte, asteazken eta ostiraletan izanen dira. Prezioei dagokienez, ikastaroetako batean izena ematen duenak 65€ ordaindu beharko ditu, eta bietara apuntatzen denak 120€.\nInformazio gehiago edota izena emateko, Salma informatika dendatik pasa edo 948 45 18 46 telefonora deitu irailaren 29a baino lehen.\nBertso eskolan izena emateko epea zabalik\n2016-09-16 por administratzailea Utzi iruzkin bat\nNafarroako Bertsozale Elkartearen eskutik, aurten ere Mendaur Institutoan -eskolaz kanpoko orduetan- Bertso Eskola antolatuko da. Izena emateko epea zabalik dago jada.\nIzena eman nahi duenak, klasez klase banatu den papera bete edo honako posta elektronikoetako batera idatz dezake:\nGutxienez 4 ikasle beharko dira taldea osatzeko, eguna eta ordua izena emandako guztion artean adostuko delarik. Prezioari dagokionez, bertsozale Elkarteak 20€ kobratuko ditu hiruhileko bakoitzeko.\nEOIDNAko azterketak DONEZTEBEN\n2016-09-08 por administratzailea Utzi iruzkin bat\nAZTERKETA GUZTIAK LIBURUTEGIAN EGINEN DIRA.\nIRAILAK 1 (That’s English)\nIRAILAK 6 (Bigarren Hezkuntza eta That’s English)\nIRAILAK 8 (Bigarren Hezkuntza eta That’s English)\nIRAILAK 9 (That’s English)\nIRAILAK 14 (That’s Englisheko ahozko azterketak)\nIRAILAK 15 (That’s Englisheko ahozko azterketak)\nB1eko ahozko azterketak: Lekaroz eta Doneztebeko ikasleak\nB1-B2ko ahozko azterketak: Leitzako ikasleak\n2016/2017 ikasturteko ikasle taldeak\n2016-08-21 por administratzailea Utzi iruzkin bat\n2016/2017 ikasturte honetan 10 ikasle talde ezberdin izanen ditugu.\nIkastetxea sortu zenetik aurreneko aldiz, 1. DBHko D ereduko 3 talde izanen ditugu (gogoratu beharra da 2012/2013 ikasturtera arte bazela maila honetako A ereduko talde bat ere): A, B eta C taldeak. Talde “natural” hauetaz gain, zenbait ikasgaietarako, ABC deritzon taldekatze berezia sortuko da.\n2. DBHn, ohi bezala, bi talde egonen dira: A eta B taldeak; hizkuntza arloko ikasgaietan, baita Matematikak, Gizarte eta Fisika eta Kimika ikasgaietan ere A eta B taldeetako zenbait ikaslek AB taldean elkartuko direlarik. 3. mailan, 2. mailan bezalaxe, bi talde arrunt egonen dira, eta AB bikoizketa taldea zenbait orduz.\n[Irakurtzen jarraitu…] Honako honen gainekoa: 2016/2017 ikasturteko ikasle taldeak\n2016/2017ko eskola egutegia\n2016-08-18 por administratzailea Utzi iruzkin bat\nHemen uzten dizuegu 2016/2017 ikasturteari dagokion eskola egutegia. Ohartuko zaretenez, Klaustroak proposatu eta Eskola Kontseiluak onartu egutegiak urrian zubi bat aurreikusten du, urriaren 31an jai eguna ezarriz. Urtero legez, Doneztebeko ferien egunean ere jai izanen dugu, baita Ituren eta Zubietako iñauteen astelehen eta asteartean ere. Horrekin batera, Doneztebeko iñauteen hasiera eguneko ostirala eta hurrengo astelehen eta asteartean ere ikastetxea itxita egonen da.\n2016/2017 ikasturteari ongietorria\n2016-07-05 por administratzailea Utzi iruzkin bat\n2016/2017 ikasturteak hainbat berrikuntza ekarriko ditu Mendaur Institutora. Aldaketa horietako batzuk hezkuntza komunitatearen eskutik helduko zaizkigu. Besteak, aldiz, hezkuntza erakunde ezberdinen erabakien ondorio dira; tartean, hezkuntza komunitate horren beraren erantzuna eta oposizioa jaso duten batzuk (LOMCE, jantokien kudeaketa…).\nLehenengoen artean, ikastetxearen egitura antolatzaileari dagokion berrikuntza bat nabarmendu behar genuke; hots, zuzendaritza taldearen aldaketa. Zentzu honetan, kudeaketa talde berriak aurrekoaren ibilbideari segida ematea du helburu; eta Martinek, Agurtzanek eta Mirarik egindako lanarengatik ere bere eskertza eta aitortza adierazi nahi du. Bigarrenen artean, aipatzekoa da eskola egutegian emandako aldaketa zeinaren ondorioz iraileko azterketa deialdia desagertzen den, edota Dibertsifikazio Kurrikularreko taldearen desagerpena eta PMARekoaren sorkuntza.\n[Irakurtzen jarraitu…] Honako honen gainekoa: 2016/2017 ikasturteari ongietorria


Energia garbiak, bai, baina ez edozein preziotan | Revista\n: Energia garbiak, bai, baina ez edozein preziotan\nCO2 gasaren emisioak arintzeko bioerregaien erabilera hedatzeko premiak alboko lehen eraginak izan ditu. Soja, arto, koltza, ekilore, azukre-kanabera eta antzekoetatik erdiesten diren bioerregaiek elikagaien prezioak %10ean (laboreen prezioa, zehazki, %40) disparatu zituzten iaz. Duela hilabete batzuk, artozko “tortillak” (populazioaren oinarrizko elikagaietako bat) Mexikon leherturiko krisia, Mexiko eta Estatu Batuetako arto uztaren parte handi bat elikagaien merkatutik bioerregaienera desbideratzearen ondorio izan da, artoaren prezioa ikaragarri igo baita. Egoera horretan milaka pertsona kaleratu zen protesta agertzera eta, areago, krisi politikoa piztu zuen. Lehen kate-begia izan liteke hori.\nArazo horri eman beharreko konponbidea ez da landareen hazkuntzarako azalera kontrolik gabe hedatzea: orduan, Nazio Batuek eginiko beste txosten batek ohartarazi duenez, deforestazio arriskua sortuko bailitzateke. Dokumentu hori ez doa bioerregaiez baliatzearen aurka; alderantziz, lurren erabilera iraunkor eta onargarria bermatuko duen ezarpenaren alde egiten du. “Bestela, dio, bioerregaiek gizarteari eta ingurugiroari egin liezaioketen kaltea abantailak baino handiagoa izan liteke”.\nOraino ebaluatzeke dagoen beste arrisku bat, honelako energiek haizeetan eta kliman izan dezaketen eragina da. Adituek kalkulatu dutenez, haize-erroten hegalek bertatik igarotzen den haize-energiaren %49 baizik ezin harrapa dezakete. “Crisis Energética” foroak eginiko txosten batean kalkulatu da datu hau: egun mundu zabalean kontsumitzen dugun energia elektrikoaren erdia parke eolikoetatik atera nahi balitz, kontinenteetan barrena 100 metro baino altuera txikiagoan doazen haize guztiak atzitzeko horrelako instalazioak eraiki beharko lirateke; horrek, noski, kalte itzulezinak sor litzake sasoian sasoiko haizeen jokamoldean, aire-korronteekin loturiko itsas korronteetan eta bi hauen baldintzapean bizi diren espezieetan.\nEnergia berriztagarriek hartzen dituzten kritiken aurrean, baliteke kontsumitzailea desorientaturik sentitzea, ordezko energia horien ontasunez horrenbeste laudorio entzunik. Halaz ere, gogora dezagun kritikek ez dituztela energia garbiak baliogabetzen; auzitan dagoena energia horiek ezartzeko manera da. “Crisis Energética” foroko bozeramaile batek azaldu duenez, eraikinetan ezarri diren eguzki-plakak, ordezko energi iturri diren aldetik, biziki konponbide baliagarria da. Arazoa da energia fosiletan oinarritutako egungo energi kontsumo guztia energia berriztagarri gutxi batzuekin ordeztu nahi izatea, aurretiaz plangintzarik egin gabe eta aurrezteko politikarik aplikatu gabe. Energia berriztagarririk ez da aski izango planeta osoko energi premiak asetzeko. Kontsumoa murrizteko neurrietan, berriz, berebiziko eginkizuna du Administrazioak, baina kontsumitzaileak ere badu zeregin handia.


3 PUNTU GEHIAGO ETA GORUNTZ. | Irauli F.K.\n3 PUNTU GEHIAGO ETA GORUNTZ.\nASOLEUS – IRAULI A\nJende gutxi harmailetan larunbatean Herreran. Nola ez, Irauli B-ko kideak harmailetan, gehiengo partiduetan bezela. Eguzkitan bero handia, itzaletan hotza. Partidu hasieran haize deserosoa.\nEpailea: Partidu garbia eta gutxi pitatzeko joerakoa, jokatzen uztearen aldekoa.\nJokinek tabernan, bere betiko martxan, oso ikusia egon arren, betiko giro jator eta alairekin jarraitzen zuen.\nHasierako taldea: Unai, Lekube, Iñaki, Iban, Asier, Sagarzazu, Anso, Miguez, Alex, Zapa eta fito.\nBigarren zatian atera ziren: Blanco, Borja eta Ruben.\nNegua iritsi da eta berarekin baloi horia. Asoleuseko jokalariak partiduaren jabe egiteko asmoarekin atera ziren zelaira eta aukerak izan zituztela esan beharra dago, pare bat falta area ertzetik atera zituztenean. Baina Iraulik segituan hartu zituen partiduaren aginte karguak eta Zaparen tiro baten bidez bidali zuen lehen abixua. Zutoinetik oso hurbil alde egin zuen.\nMiguezek ateratako korner itxi batetik lehen gola iritsi zen, Fitok buruz jokaldia amaitu zuen, baloia sareetara bidaliz. Bigarrena ere segituan agertu zen. Area ertzean, Miguezek pare bat aurkariak gainditu ondoren, bertatik eskuinkada bota eta bigarren gola heldu zen.\nGure atezainak ez zuen lan handirik egin behar izan. Pare bat geldiketaz gain, egia esan, ez zen arriskurik gure ateraino iritsi. Gure defentsa sendoa egiten ari zen lan paregabearen ondorioz, Asoleuseko jokalarien kontra-erasoak edo eraso lanak oso gutxi iristen ziren Unairengana. Aipatzekoa Zapak, korrika batean, porteria atzeko hesiaren aurka bukatu zuela harmailetan tentsio unea sortaraziz. Susto batean bakarrik geratu zen, sahietsetan zauri pare bat zituen baina, zorionez, jokatzen jarraitzeko aukera izan zuen.\nKorner itxien arratsaldea zirudien eta horrela zetozen Iraulitarron aukerak. Ibanen burukada bat ozta-ozta kanpora atera zen. Iñigoren aginduak jarraituz, izkinako sakeak horrela ateratzearenak, Iñaki bidali zuen beste aldeko kornerra ateratzera. Horrela iritsi zen hirugarren gola, Iñakik ateratako kornerretik zuzenean. 0-3, horrela joan ziren amarakoak aldageletara. Abantaila zabala baina 45 minutu jokatzeko falta ziren oraindik.\nBigarren zatia goian irakurritakoaren oso antzekoa izan zen. Asoleusek ez zituen besoak jeitsi eta Jokinen tabernaren ingurutik ateratako falta bat izan zen horren islada. Kasu honetan Unaik ez zuen zorterik izan eta baloiak barruan bukatu zuen, 1-3. Gol horretaz gain beste pare bat jaurtiketa eder izan zituzten baina, horietan bai, gure atezainak bi geldiketa bikain egin zituen.\nAldaketak iritsi ziren. Blanco zelairatu zen Borja eta Rubenekin batera. Lehenengo honek sartu zuen laugarren gola. Eskuin aldetik area ertzera hurbildu eta, jaurtiketa zuzen eta polit batez, Blancok laugarrena sareetara bideratu zuen. Partidua erabat iraulitarrona bihurtu zen, zelai erdian baloia jokatuz, lasaitasuna emanez.\nAzkenekoa, baina ez horregatik garrantzi gutxiagokoa, Borjak sartu zuen ezker aldetik, ezkerkada bortitz baten bidez atezaina salduta utzi zuen. Ospakizun xelebrea, gure jarraitzale gazteena gogoraraziz, txupetea hartu eta ahoan jarriaz ospatu zuen bere gola. Bazuen bere semeari eskaini ahal izateko gola sartzeko gogoa.\n1-5 ekoa amaierako emaitza. Gehiago sartzeko aukera ugariak izan ziren eta beste era bateko jokoa zelaian egitekoa ere. Aurkari txarrik ez dago baina bai maila baxuagokoak edota altuagokoak. Baina iritsi nahi dugun lekura heldu ahal izateko zelaian gure jokoa egiten jakin behar dugu, inoren jokoaz kutsatu gabe. Gure jokoarekin oso urrun iritsi gaitezke, baina horretarako, edozein aurkaria aurrean dugularik, partidu on eta serioak egin behar ditugu.\nHau da bidea mutilak, seguru asteburu honetan Gazte Azkueneren aurka ere paper ona egingo dugula, 3 puntu gehiago lortu eta goruntz jarraituko dugula.\nEsta entrada fue publicada el 13 de noviembre de 2014 por Irauli. Se archivó dentro de Crónicas .\nBerandu baina oraindik garaiz. Batez ere amaierako mezuarengatik. Erabat ados, Iraulik bere jokoa agertu behar du edozein aurkariaren aurrean. Horretarako inplikazioa, gogoa eta grina behar da. Eta hori ez da batzuen erantzukizuna, ekipo osoaren ardura baizik.\n14 de noviembre de 2014 en 6:47 am


Maryse Urruti: “Esperantza izanik segitu behar dugu” | Maryse Urruti: “Esperantza izanik segitu behar dugu” – iparraldekohitza\nMaryse Urruti – Antzerkilaria\nItzuli konpainia zuzentzen du Maryse Urruti antzerkilari amikuztarrak. Hego Euskal Herriko konpainiekin emanaldiak baditu, baina Ipar Euskal Herrian ezin, osasun neurriengatik.\nMaryse Urrutik (Martxuta, 1988), lizeoan hasi zuen antzerkia, Antton Lukurekin. Geroago, L’Ecole du Jeu antzerki eskola bukatu, eta, Parisen, bere konpainia sortu zuen: 13r3p. Behin Bazen Internet eta Bureau des Exils antzezlanak taularatu ditu horrekin. Bilboko ATX Teatroa eta Donostiako Hika konpainiekin ere egiten du lan, baita Baionako Entre les Gouttes eta Hecho en Casa taldeekin ere. Gaur egun, intermitentea da, eta Itzuli konpainia sortu eta zuzentzen du.\nGaur egun, zein da zure egoera profesionala?\nAntzezle bizia Hegoaldeko konpainia batzuekin lan eginez daramat, han emanaldiak mantenduak direlako. Gero, nire lanaren parte bat da sortzailea izatea ere; nire konpainia badut: Itzuli. Orduan, konpainiarekin proiektu handi bat muntatzen ari gara, eta, normalean, 2022ko otsailean aterako da. Muntatzen hasi gara, egun batez hemengo antzokiak ere berriz irekiko direlako esperantzarekin.\nNolako eta zer publikori begirako antzerki lanak egiten dituzue?\nNormalean, antzerkiak denentzat dira, haurtzarotik goiti, eta hor muntatzen ari garen proiektua 10 urtetik goitikoentzat da. Oihana deituko da.\nDagoeneko badu urte bat koronabirus berri honekin bizi garela. Nola bizitzen duzu aldaketa hori, orokorki?\nOrokorrean, egoera aski zaila da guretzat orain; publikoak ez du gehiago aurpegirik. Ematen ditugun antzerkiak, ematen ahal ditugunean, publiko maskatu baten aitzinean dira. Baina, hala ere, biziak segitu egiten du, eta entseatzen gara aterabideak atzematen, aurrera segitzeko. Bai, zaila da, baina esperantza izanik segitu behar dugu; moldatzen gara. Galdera da noiz arte moldatzen ahalko garen?\nUrte berri bat hasi da orain, eta, osasun neurriengatik egoera den bezala izanik ere, zein dira zure asmoak 2021ari begira?\nNire asmoa da ikusgarri bat idaztea, ekoiztea eta sortzea. Orduan, espero dut 2021. urtea oso kreatiboa izanen dela niretzat eta aterabideak atzemanen ditugula kultura berpizteko, Ipar Euskal Herrian bederen.